title: Skotlannin historia

text: Varhaisimmat ihmiset saapuivat Skotlantiin Irlannista ja Pohjois-Euroopasta noin 10 000 vuotta sitten viimeisen jääkauden vetäydyttyä alueelta. Vanhimmat jäännökset ovat löytyneet länsirannikolta ja saarilta.


title: Skotlannin historia

text: Neoliittisen kauden maanviljelijät saapuivat Skotlantiin myös Euroopan manneralueelta. Heitä alkoi tulla noin 4500 eaa. He raivasivat metsiä viljelmiään ja karjaa varten ja loivat näin pohjan Skotlannin nummimaastolle. Varhaiset maanviljelijät perustivat myös pysyviä asetuksia, kuten Skara Braen Orkneysaarilla. Kivikaudelta on säilynyt useita muinaisjäänteitä; Caithnessissa sekä Orkney- ja Shetlandinsaarilta on löytynyt erityisen hyvin säilyneitä esihistoriallisia kyliä, hautaröykkiöitä ja kivipaasia. Orkneysaarilta löytyvät Skara Braen lisäksi muun muassa Maeshowen hautakumpu ja Stonehengen tapainen Brodgarin kehä.


title: Skotlannin historia

text: Kellopikarikulttuuri toi Skotlantiin pronssikauden. Tuohon aikaan myös Skotlannissa alkoi aseistautuminen, ja pronssikaudella maassa rakennettiin useita linnavuoria ja pieniä "crannog"-nimellä tunnettuja keinotekoisille saarille rakennettuja asutuksia. Ensimmäisellä vuosituhannella eaa. keltit tunkeutuivat Skotlantiin, mikä lisäsi kilpailua maasta. Tuona aikana rakennettiin erityisesti Atlantin rannikolle sekä pohjoisille ja läntisille saarille useita "broch"-linnatorneja.


title: Skotlannin historia

text: Rooman keisari Claudius aloitti vuonna 43 jaa. Rooman Britannian-valtauksen. Roomalaiset pysähtyivät kuitenkin lähelle nykyistä Englannin ja Skotlannin rajaa. Britannian provinssin kuvernööri Gnaeus Julius Agricola teki vuosina 78–84 sotaretken pohjoiseen ja yritti alistaa valtaansa Skotlannin piktiheimoja. Hän onnistui kukistamaan piktit Mons Graupiuksen taistelussa ja pyrki eristämään vihamieliset heimot Ylämaiden alueelle, mitä varten hän oli rakennuttanut myös Inchtuthilin linnoituksen. Agricola palasi Roomaan vuonna 84, eikä hänen strategiaansa enää jatkettu.


title: Skotlannin historia

text: Keisari Hadrianus kyllästyi pohjoisten heimojen kanssa käytyihin taisteluihin ja rakennutti vuosina 122–128 pohjoiseen Englantiin Hadrianuksen vallin. Hadrianuksen seuraaja Antoninus Pius tunkeutui uudelleen Skotlantiin ja rakennutti toisen vallin, joka kulki Skotlannin halki Firth of Forthista Firth of Clydeen. Sen itäpäähän rakennettiin Cramondin linnoitus. Antoninuksen valli oli miehitettynä noin 40 vuoden ajan, mutta sitten roomalaiset luopuivat ajatuksesta alistaa Britannian pohjoisosan.


title: Skotlannin historia

text: Roomalaisten lähtö ajoitetaan perinteisesti vuoteen 410. Tuohon aikaan Skotlannissa asui ainakin kaksi alkuperäisheimoa, pohjoisen ja idän piktit ja lounaisosien britit. Piktiperintöä Skotlannissa ovat monet ”pit”-alkuiset paikannimet ja veistetyt symbolikivet. Britit puolestaan olivat todennäköisesti roomalaistuneita kelttejä, sillä monilla heidän johtajistaan oli roomalaiset nimet.


title: Skotlannin historia

text: Skotit saapuivat noin vuonna 500. Ensimmäiset skotit tulivat jo 300-luvulla Irlannista Skotlannin läntisille saarille. Fergus Mór siirsi noin sata vuotta myöhemmin skottien pääkaupungin Dunaddiin ja perusti sinne Dál Riatan kuningaskunnan. Samaan aikaan anglosaksit olivat perustaneet myös yhteisön Dunbarin ympäristöön.


title: Skotlannin historia

text: Ensimmäinen kristitty lähetyssaarnaaja oli pyhä Ninian, joka perusti lähetyskeskuksen Whithorniin. Hänen työtään jatkoi 500-luvulla pyhä Columba, joka pakeni Irlannista vuonna 563 ja perusti luostarin Ionan saarelle. Columban tuoma kristinusko onnistui yhdistämään skottien ja piktien heimot, ja seka-avioliitoista tuli yleisiä. Piktit ja Dál Riatan vuonna 843 yhdistänyt skottikuningas Kenneth MacAlpinkin oli piktiprinsessan poika. Kenneth MacAlpinin perustama Alban kuningaskunta laajeni Kennethin seuraajien aikana, ja vuoteen 1034 mennessä lähes koko nykyinen Skotlanti kuului jo Alballe. Aluksi Skotlannista oli muodostumassa lähes tyystin kelttiläinen kuningaskunta, poikkeuksena kapea saksien asuttama kaistale alamaitten itärannikolla. Tällöin pääkaupunkina oli Scone. Tämän kehityksen muutti kuitenkin Lothianin tulo osaksi Skotlantia vuonna 1018. Tämä englantilainen alue hedelmällisine maaperineen ja Edinburghin kalliolinnoituksineen sai aikaan muutoksen kelttiläisestä heimokuningaskunnasta anglonormannilaiseksi feodalistiseksi kuningaskunnaksi. Tällöin myös alun perin kelttiläiset Strathclyde ja Galloway englantilaistuivat.


title: Skotlannin historia

text: Vuonna 1057 valtaan noussut Malcolm III uudisti skotlantilaista yhteiskuntaa. Hän oli viettänyt edelliset 17 vuotta Englannin hovissa, josta hän toi Skotlantiin uusia ajatuksia. Malcolm ja hänen seuraajansa perustivat Skotlantiin vallanperimysjärjestyksen ja feodalismin. Skotlannin kirkon uudistamisen aloitti Malcolm III:n englantilainen vaimo Margaret.


title: Skotlannin historia

text:
Aleksanteri III:n kuoltua 1286 Skotlannissa nousi kiista hänen seuraajastaan. Englannin kuningas Edvard I antoi Skotlannin kruunun John Balliolille ja määräsi tämän maksamaan veroja Englannille, mikä teki Skotlannista Englannin vasallin. John Balliolin kilpailija Robert de Brus kieltäytyi hyväksymästä päätöstä ja jatkoi konfliktia. Balliol päätti 1295 purkaa sopimuksen Englannin kanssa ja teki Ranskan kanssa "Auld Alliance" -nimellä tunnetun liiton. Brusin suku oli liittoutunut tätä seuranneessa konfliktissa Englannin kanssa. Balliol kukistui taisteluissa, ja Edvard otti haltuunsa lähes koko Skotlannin.
Edvard hallitsi Skotlantia julmasti, mikä herätti vastarintaa, joka henkilöityi William Wallaceen. Tämä keräsi lähinnä maanviljelijöistä, kaupunkilaisista ja alemman luokan ritareista armeijan, joka ei saanut missään vaiheessa tukea Skotlannin aatelistolta. Wallace onnistui kymmenvuotisen sotaretkensä aikana saada merkittäviä voittoja Englannista, mutta vuonna 1305 hänet petettiin ja lopulta teloitettiin Lontoossa. Seuraavana vuonna Robert Bruce haastoi Edvardin ja kruunasi itsensä Skotlannin kuninkaaksi. Edvard kuoli seuraavana vuonna, mutta hänen seuraajansa Edvard II jatkoi taistelua Skotlantia vastaan. Bruce otti Englannista ratkaisevan voiton Bannockburnin taistelussa. Skotit saivat 1320 luvan itsenäisyyteen paavilta, mikä tunnetaan nykyään Arbroathin julistuksena.


title: Skotlannin historia

text: Englanti tunnusti toukokuussa 1328 tehdyssä Northamptonin rauhassa Skotlannin itsenäisyyden ja Robert Brucen aseman Skotlannin kuninkaana. Robert Bruce kuoli seuraavana vuonna, ja hänen seuraajakseen tuli vasta kaksivuotias David II. Englannin kuninkaan Edvard III:n kannustamana Robert Brucea vastustaneet aateliset onnistuivat kruunaamaan Edward Balliolin kuninkaaksi. Edvard käytti tilanteen hyväkseen ja valtasi Skotlannin eteläosat, ja kymmenenvuotias David II lähetettiin turvaan Ranskaan. Robert Stewart onnistui valtaamaan maat takaisin englantilaisilta ja pystyi jo 1341 tuomaan Davidin takaisin Skotlantiin.


title: Skotlannin historia

text: David II:lla ei ollut omia jälkeläisiä, ja hän teki yksityisen sopimuksen Englannin Edvard III:n kanssa. Davidin jälkeen Edvardin nuoremman pojan olisi tarkoitus astua Skotlannin kuninkaaksi. Skotlannin parlamentti hylkäsi sopimuksen Davidin kuoltua 1371. Uudeksi kuninkaaksi ja ensimmäiseksi Stuart-sukua edustaneeksi hallitsijaksi kruunattiin Robert Stewart hallitsijanimellä Robert II.


title: Skotlannin historia

text: Robert II kuoli 1390, ja häntä seurasi Robert III, joka ei ollut toipunut viisi vuotta aiemmin saamastaan hevosen potkusta. Hän käytännössä erosi 1399 heikon terveytensä takia, ja seuraavan 25 vuoden ajan Skotlantia hallitsivat sijaishallitsijat. Robert päätti lähettää vuonna 1406 poikansa Jaakon turvaan Ranskaan, mutta englantilaiset merirosvot kaappasivat hänet ja veivät Lontooseen Henrik IV:n hoviin, jossa häntä pidettiin panttivankina. Robert kuoli pian tämän jälkeen, ja Jaakosta tuli Skotlannin kuningas. Sijaishallitsijana toimi Jaakon setä Albanyn herttua Robert Stewart, joka ei kunnolla pyrkinyt vapauttamaan Jaakkoa.


title: Skotlannin historia

text: Jaakon lunnaat maksettiin vasta 1424, jolloin sekä Henrik IV ja Robert Stewart olivat jo kuolleet. Jaakko oli hyvissä väleissä nuoren Henrik VI:n sijaishallitsijoiden kanssa ja menossa naimisiin Henrikin serkun Joan Beaufortin kanssa. Palattuaan Skotlantiin Jaakko havaitsi hovinsa olevan vaikeassa tilanteessa. Hän teloittikin muun muassa sijaishallitsijan, Albanyn herttuan Murdoch Stewartin ja pidätti vuonna 1427 40 Ylämaiden klaanijohtajaa kutsuttuaan heidät parlamenttiin. Tämä herätti närkästystä Ylämaiden johtajissa, mutta Jaakko onnistui rauhoittamaan tilannetta ylivoimaisten asejoukkojen avulla.


title: Skotlannin historia

text: Jaakko I sai aktiivisena kuninkaana myös vihamiehiä, ja hänet salamurhattiin helmikuussa 1437. Hänen poikansa Jaakko II onnistui viemään vallan Douglasin klaanilta. Hän tappoi itse vuonna 1452 Douglasin jaarlin William Douglasin, ja muutaman vuoden sen jälkeen Douglasin klaani kukistettiin lopullisesti Arkinholmin taistelussa.


title: Skotlannin historia

text:
Skotlannin pinta-ala laajeni 1469, kun sijaishallitsija Boydin lordi järjesti nuoren kuninkaan Jaakko III:n avioliiton Norjan kuninkaan tyttären Margaret Tanskalaisen kanssa. Skotlantiin liitettiin myötäjäislahjana Orkney- ja Shetlandinsaaret. Jaakko III vastaan asettui useita salaliittolaisia, ja hän kuoli Sauchieburnin taistelussa, jonka jälkeen salaliittolaiset nostivat valtaan Jaakko IV:n.
Jaakko IV osoittautui merkittävimmäksi Stuart-hallitsijaksi, ja hänen aikanaan muun muassa taide kukoisti. Renessanssin aikana muun muassa William Dunbar ja Gavin Douglas loivat tunnettuja runoja ja useita palatseja muokattiin renessanssityyliin. Jaakko IV onnistui myös vuoden 1493 kapinan jälkeen kukistamaan Lord of the Islesin vallan Skotlannin länsiosissa. Hän oli sopinut jo vuonna 1486 rauhasta Englannin kanssa, ja vuonna 1503 hän meni naimisiin Englannin kuninkaan Henrik VII:n tyttären Margareeta Tudorin kanssa. Tästä huolimatta Jaakko uudisti Ranskan kanssa solmitun "Auld Alliancen", kun Englannin uusi kuningas Henrik VIII uhkasi Ranskaa. Jaakko halusi puolustaa vanhaa liittolaistaan ja hyökkäsi elokuussa 1513 historian suurimmalla skottiarmeijalla Englantiin. Valloitettuaan muutamia englantilaisten kaupunkeja noin 30 000 -päinen skottiarmeija kohtasi englantilaiset Floddenin taistelussa, joka päättyi skotlantilaisten murskatappioon. Taistelussa kuoli noin 10 000 skotlantilaista; heidän joukossaan kuningas Jaakko ja useita aatelisia.


title: Skotlannin historia

text: Maria Stuart nousi valtaan vuonna 1542, kun hän oli vasta viikon vanha. Maria herätti heti Englannin kuningas Henrik VIII:n kiinnostuksen. Tämä suunnitteli naittavansa Marian viisivuotiaalle pojalleen Edvardille. Kun skotlantilaiset kieltäytyivät avioehdotuksesta, Henrik käynnisti vuonna 1544 "Rough Wooing" -nimellä tunnetun kampanjan. Skotlantilaiset kääntyivät "Auld Alliancen" turvin Ranskan puoleen. Ranskan kuningas ehdotti, että vastineeksi sotilasavusta Marian tulisi naida nuori Frans. Maria matkusti Ranskaan 1548 ja jätti Skotlannin aatelisten ja ranskalaisten liittolaisten hallintaan.


title: Skotlannin historia

text: Uskonpuhdistus oli alkanut Manner-Euroopassa 1500-luvun alkupuoliskolla, ja aate levisi pian myös Skotlantiin. Suosittu pappi George Wishart teloitettiin vuonna 1546, jolloin syttyi joidenkin protestanttien lairdien kapina, joka päättyi ranskalaisten tuella seuraavana vuonna. Vangitut kapinalliset, muun muassa John Knox, lähetettiin Ranskaan. Pieni skottiaatelisten ryhmä perusti Lords of the Congregation -nimellä tunnetun ryhmän, jonka tavoitteena oli perustaa protestanttinen Skotlanti. Sijaishallitsija Marie de Guise sieti aluksi protestantteja, mutta toukokuussa 1559 hän kokosi armeijan protestantteja vastaan, kun Perthin kirkot olivat joutuneet hyökkäyksen kohteeksi Skotlantiin palanneen John Knoxin tulisen saarnan jälkeen. Protestanttien sotaonni kääntyi vuonna 1559, kun protestanttinen Elisabet I nousi valtaan Englannissa. Marie de Guise kuoli kesäkuussa 1560, ja Englannista lähetettiin sotilaallista tukea Skotlantiin. Heinäkuun alussa osapuolet allekirjoittivat Edinburghin sopimuksen, joka takasi sekä ranskalaisten että englantilaisten joukkojen vetäytymisen Skotlannista. Se myös päätti "Auld Alliancen" ja teki Skotlannista protestanttisen valtion.


title: Skotlannin historia

text: Maria Stuart palasi protestanttiseen Skotlantiin elokuussa 1561. Hänen ranskalainen miehensä oli kuollut joulukuussa 1560. Katolinen Maria ei halunnut luopua uskostaan, mutta hän kuitenkin otti lähipiiriinsä useita protestanttisia aatelisia ja neuvonantajia. Maria joutui lopulta puolustuskannalle protestantteja vastaan toisen avioliittonsa jälkeen. Hän oli mennyt naimisiin julman Lord Darnleyn kanssa. Darnley aiheutti skandaalin, kun hän osallistui Marian suosikin italialaisen David Rizzion murhaan Holyroodin palatsissa. Skandaali kasvoi vuonna 1567, kun Darnley murhattiin ja Maria meni naimisiin James Hepburnin kanssa, jonka uskottiin olleen murhaaja. Kansa nousi tämän jälkeen kapinaan ja ajoi Marian maanpakoon. Kuningattaren velipuolesta James Stewartista tuli sijaishallitsija, kun Marian nuori poika Jaakko VI kruunattiin kuninkaaksi.


title: Skotlannin historia

text: Jaakko sai protestanttisen kasvatuksen ja otti vallan sijaishallitsijoilta 17-vuotiaana vuonna 1583. Skotlannin kirkosta oli tällä välin muodostunut John Knoxin ja Andrew Melvillen johdolla presbyteerinen. Jaakko vastusti presbyteeristä kirkkoa, koska siitä puuttui kuninkaan nimittävät piispat, mikä vähensi kuninkaan arvovaltaa. Jaakko ei kuitenkaan pystynyt vastustamaan uudistaja, kunnes hänestä kruunattiin 1603 Elisabet I:n kuoleman jälkeen myös Englannin kuningas nimellä Jaakko I. Lapsettomana kuolleelle Elisabetille ei ollut oikeastaan muita varteenotettavia seuraajia kuin Skotlannin Jaakko VI. Hän muutti Lontooseen, mutta vakuutti Skotlannissa palaavansa maahan säännöllisesti. Hänen ainoa vierailunsa Skotlantiin tapahtui kuitenkin vasta vuosien päästä. Jaakko vangitsi vuonna 1606 Melvillen ja seitsemän muuta pappia Lontooseen ja palautti piispajärjestelmän. Neljä vuotta myöhemmin Skotlannissa oli jälleen yksitoista piispaa ja kaksi arkkipiispaa.


title: Skotlannin historia

text: Jaakko kuoli 1625, jolloin hänen poikansa Kaarle I nousi valtaan. Kaarle oli syntynyt Skotlannissa, mutta hän oli muuttanut Englantiin kolmevuotiaana, eikä hänellä siksi ollut kunnollista käsitystä Skotlannin tilanteesta. Kaarle kannatti isänsä tavoin kuninkaan jumalallista oikeutta eikä pitänyt presbyteerisestä kirkosta. Kaarle ja arkkipiispa William Laud pyrkivät yhdistämään Skotlannin ja Englannin kirkot ja vuonna 1637 he toivat Skotlantiin uudistetun Book of Common Prayer -kirjan. Sitä luettiin ensimmäisen kerran heinäkuussa St Gilesin katedraalissa, mikä aiheutti levottomuuksia.


title: Skotlannin historia

text: Levottomuuksien jälkeen kirkonmies Alexander Henderson ja lakimies Archibald Johnston alkoivat laatia niin sanottua National Covenant -asiakirjaa, jonka useat skotlantilaiset merkkihenkilöt allekirjoittivat Greyfriars Kirkissa helmikuussa 1638. Asiakirjan allekirjoittaneet lupasivat puolustaa Skotlannin kirkon puhtautta. Niin sanotun presbyteerien liiton kannattajat nousivat nopeasti poliittiseksi ja uskonnolliseksi voimaksi Skotlannissa. Presbyteerien ja kuninkaan kiistat kärjistyivät vuosina 1639 ja 1640 käytyihin piispojen sotiin. Englannin joukot kärsivät molemmissa piispojen sodassa varojen ja tuen puutteesta. Toisessa piispojen sodassa Alexander Leslien johtama skottiarmeija valtasi Newcastlen ja voitti englantilaiset Newburnin taistelussa. Englannin armeijan taistelutahto musertui, ja Kaarlen oli pakko tehdä rauha elokuussa 1641.


title: Skotlannin historia

text:
Kaarlen huono sotaonni yhdisti hänen vastustajiaan Englannissa, minkä seurauksena lokakuussa 1642 syttyi Englannin sisällissota. Kaarlen kannattajat kavaljeerit ottivat sodan alussa useita voittoja, jolloin parlamentin joukot keropäät kääntyivät Skotlannin puoleen. Osapuolet solmivat Solemn League and Covenant -sopimuksen, ja pian tämän jälkeen David Leslien johtamat skottijoukot hyökkäsivät Englantiin. Parlamentarismin kannattajien ja skotlantilaisten välisessä liitossa oli kuitenkin erimielisyyksiä: monet parlamentaristit, kuten Oliver Cromwell, kannattivat valtionkirkon höllempää dogmaattista säätelyä kuin presbyteerit ja he epäilivät skotlantilaisten pyrkivän säilyttämään kuningaskunnan. Suurin osa skotlantilaisista aatelisista tekivätkin vuonna 1647 sopimuksen Kaarle I:n kanssa Englannin parlamenttia vastaan. Cromwellin armeija kukisti kuitenkin skotit, ja Cromwell teloitti Kaarlen vuonna 1649.
Kaarle II nousi isänsä seuraajaksi, ja hänet julistettiin Skotlannin, Englannin ja Irlannin kuninkaaksi. Cromwell koki tasavaltaisen Englannin uhatuksi ja hyökkäsi Skotlantiin. Cromwell kukisti Skotlannin armeijan 1650 ja alisti Skotlannin Englannin valtaan. Cromwellin kuoltua vuonna 1660 tasavalta kaatui, ja Kaarle II nousi uudestaan Englannin ja Skotlannin kuninkaaksi. Kruunaamisensa jälkeen Kaarle ei vieraillut uudelleen Skotlannissa 25 vuotta kestäneen kautensa aikana. Kaarle alisti kirkon uudelleen kuninkaan vallan alle, minkä takia syttyi lyhyt presbyteerikapina, jonka hallituksen joukot kukistivat vuonna 1679 Bothwell Brigin taistelussa.


title: Skotlannin historia

text: Kaarle II:n jälkeen kruunun sai hänen veljensä Jaakko VI (Englannissa Jaakko II). Hän oli lähes 120 vuoteen Skotlannin ensimmäinen katolinen monarkki. Kaarlen II:n aikana kuninkaan vastustus oli ollut lähinnä paikallista, mutta katolisen kuninkaan aikana vastustus laajeni. Whig-tahojen kutsumana hollantilainen Vilhelm Oranialainen nousi maihin Englannissa marraskuussa 1688. Jaakko lähti maanpakoon helmikuussa, ja Vilhelm ja hänen vaimonsa Maria II julistettiin Englannin ja Skotlannin hallitsijapariksi. Varsinkin Ylämaiden alueella Jaakko tuettiin edelleen. John Graham keräsi Ylämailta jakobiittijoukot. Jakobiitit voittivat 27. heinäkuuta 1689 Vilhelmin joukot Killiecrankien taistelussa, jossa he kuitenkin menettivät johtajansa John Grahamin ja kolmanneksen joukoistaan. Ensimmäinen jakobiittikapina hiipuikin seuraavan vuoden aikana. Kuningas Vilhelm tarjosi elokuussa 1691 armahdusta kaikille kapinallisille, jos he vannoisivat valan kuninkaan puolesta vuoden loppuun mennessä. Glencoen päällikkö Alasdair MacIain pystyi antamaan valan noin viikon myöhässä, minkä seurauksena Stairin jaarli John Dalrymple suunnitteli Glencoen verilöylynä tunnetun tapahtuman, jossa tapettiin 38 ihmistä. Tapaus herätti laajaa kuohuntaa, ja vaikka kuningas pyrkikin peittelemään ensin asiaa, hän joutui käynnistämään asiasta lopulta virallisen tutkimuksen.


title: Skotlannin historia

text: Vilhelm oli vuosina 1689–1697 sodassa Ranskan kanssa. Skotlannissa kerätyt verot rahoittivat osittain sotaa ja sodassa taisteli skotlantilaisia joukkoja, vaikka monet skotlantilaiset, jotka muistivat edelleen "Auld Alliancen" vastustivat sotaa. Sota vaurioitti myös Skotlannin taloutta, johon vaikutti lisäksi englantilaisten kauppiaiden monopoliasema Englannin siirtomaissa. Tämän seurauksena laadittiin Darien-suunnitelma, jonka tarkoituksena oli perustaa skotlantilainen siirtomaa Panamaan. Uudisasukkaat lähtivät vuonna 1698, mutta siirtokunta epäonnistui täysin. Suunnitelma tuli maksamaan lopulta noin puolet Skotlannin koko varallisuudesta.


title: Skotlannin historia

text: Taloudellisten ongelmien lisäksi Skotlantia kohtasi 1700-luvun alussa ongelma perimysjärjestyksestä. Vilhelm kuoli vuonna 1702, jolloin Englannin ja Skotlannin hallitsijaksi nousi Vilhelmin lapseton sisko Anna. Englannissa whig-poliitikot pelkäsivät toista Stuart-restauraatiota: protestanttinen Englanti ei halunnut Jaakko II:n katolisen pojan James Stuartin nousua kuninkaaksi. Englannin parlamentti olikin jo vuonna 1701 päättänyt, että Annan jälkeen kruunu menisi saksalaiselle Hannoverin Sofialle, joka oli Jaakko I:n tyttärentytär. Tämä aiheutti eripuraa skotlantilaisten kanssa, ja Skotlannin parlamentti päätti pian, että he voisivat valita oman monarkkinsa.


title: Skotlannin historia

text: Skotlannin ja Englannin välit kärjistyivät 1700-luvun alussa sodan partaalle, mutta Englanti oli jo sodassa Ranskan kanssa eikä halunnut sen rinnalle toista sotaa. Englanti lähetti kesällä 1705 Argyllin herttuan John Campbellin neuvottelemaan unionisopimuksesta. Englanti käytti lopulta taloudellisen saartamisen ja sotilaallisen invaasion uhkaa neuvottelukeinoina. Unionisopimus hyväksyttiin heinäkuussa 1706, ja se astui voimaan 1. toukokuuta 1707. Se yhdisti Englannin, Walesin ja Skotlannin Ison-Britannian kuningaskunnaksi.


title: Skotlannin historia

text:
Annan kuoltua vuonna 1714 Ison-Britannian kuninkaaksi nousi Yrjö I, jonka äiti Sofia oli kuollut vain hieman ennen Annaa. Yrjön nousu kuninkaaksi oli käynnistämässä jakobiittikapinaa. James Stuart otti yhteyttä kesällä 1715 Ranskasta Marin jaarliin John Erskineen, jota kutsui kokoamaan klaanit yhteen. John Erskine nosti syyskuussa 1715 jakobiittien lipun salkoon Braemarin linnassa ja vain kahdeksan päivää myöhemmin valtasi Perthin. Erskinen jakobiittijoukot olivat täysin yllättäneet hallituksen, mutta Erskine hidasteli etenemistään ja menetti näin yllätysetunsa. Hallituksen joukot vahvistuivat joulukuussa 6 000 hollantilaissotilaalla, minkä jälkeen kapina hajosi nopeasti. Kruunattavaksi Skotlantiin saapunut James Stuart joutui pakenemaan takaisin Ranskaan helmikuussa 1716. Kapinan jälkeen englantilaiset pyrkivät rauhoittamaan Ylämaita, ja kenraali George Wade aloitti 1720-luvulla kymmenvuotisen projektin, jonka aikana Ylämaille rakennettiin sotilasteitä ja linnakkeita. Teitä rakennettiin noin 420 kilometriä, ja niiden ansiosta brittihallitus sai paremman otteen Skotlannin ylämaista.
Vuonna 1745 käynnistyi uusi jakobittikapina, jota johti itse kruununtavoittelija Charles Edward Stuart, kun skotlantilaiset eikä englantilaiset jakobiitit olleet valmiita käynnistämään kapinaa eikä Ranskan kuningas Ludvig XV ollut halukas avustamaan. Charles nousi syyskuussa 1745 maihin Ulko-Hebrideillä ja alkoi kerätä joukkoja Ylämailta. Jakobiittiarmeija valtasi nopeasti Edinburghin ja jatkoi etelässä aina englantilaiseen Derbyn kaupunkiin asti. Charlesin neuvonantajien suosituksesta jakobiittijoukot vedettiin kuitenkin joulukuussa Derbyn luota takaisin Skotlantiin, josta he voisivat aloittaa keväällä uuden hyökkäyksen. Jakobiittien vetäytyessä brittihallitus sai koko ajan lisää joukkoja Flanderista. Ne koottiin Aberdeenissä Wilhelm Cumberlandin alaisuuteen. Charles päätti kohdata Cumberlandin joukot Invernessin lähellä. Cullodenin taistelussa kuoli noin 1 500 jakobiittia, ja Charles pakeni sen jälkeen takaisin Manner-Eurooppaan.


title: Skotlannin historia

text: Vuoden 1745 kapinan jälkeen brittihallitus päätti lopettaa lopullisesti jakobiittiuhan. Monet jakobiitit vangittiin tai teloitettiin, ja heidän omaisuutensa takavarikoitiin. Samalla hallitus hyökkäsi Ylämaiden klaanijärjestelmää kohtaan. Vuonna 1746 hyväksytty laki kielsi klaanilaisten mahdollisuuden kantaa asetta ja pukeutua kilttiin tai mihinkään muuhun tartaanikankaasta valmistettuun asusteeseen. Samalla klaanipäälliköiden perinnöllinen valta hajotettiin. Vaikka kapinan jälkiseuraukset olivat Ylämaiden kulttuurille tuhoisat, Skotlannin talous alkoi muuten elpyä, kun myös skottikauppiaat pääsivät osalliseksi brittiläisen imperiumin kaupasta.


title: Skotlannin historia

text: Vaikka skotlantilaiselta politiikalta oli viety itseilmaisun keinot, 1700-luvun jälkipuoliskon aikana Skotlannissa kirjallisuus, taiteet, tieteet ja filosofia alkoivat kukoistaa. Edinburghista tuli Euroopan merkittävimpiä kulttuurikeskuksia. Skotlantilainen valistus oli myös nostamassa maan teollisen vallankumouksen huipulle. Skotlannin valistuksen merkittävimpiä tieteilijät olivat filosofit David Hume, Adam Smith, sosiologi Adam Ferguson, lääkäri William Cullen, kemisti Joseph Black ja geologi James Hutton. Samalla kirjailijat Walter Scott ja Robert Burns nostivat Skotlannin kirjallisuuden mainetta.


title: Skotlannin historia

text:
Atlantin yli tapahtuva kauppa ja teollistuminen muuttivat Skotlannin taloutta. Skotlantilaiset alukset hakivat Afrikasta orjia, joita ne kuljettivat Länsi-Intian tupakkaplantaaseille. Pohjois-Amerikasta laivat toivat Skotlantiin sokeri- ja tupakkamateriaalia. Ranska antoi vuonna 1747 Glasgow’lle monopolin maan tupakkakauppaan. Glasgow’n ”tupakkalordit” keräsivät mittavan omaisuuden, ja kaupungista itsestään tuli Ison-Britannian suurin tupakkasatama. Yhdysvaltain itsenäisyyssodan jälkeen tilanne muuttui, kun Yhdysvallat pystyi itse kuljettamaan tupakkaa ympäri maailmaa. Tupakkakaupan korvasi pian puuvillateollisuus, joka hallitsi Skotlannin taloutta 1800-luvun alusta 1860-luvulle.
Skotlannin teollistuminen oli alkanut jo 1700-luvun puolivälissä. Tekstiiliteollisuus oli sen käynnistäjänä, mutta vuosisadan puolivälissä Falkirkin lähelle perustettiin Carronin rautaruukki, joka oli 1800-luvun alussa Euroopan suurin rautaruukki. Englantilaiset rahoittivat sen toiminnan, mutta se sijoitettiin Skotlantiin hyvien hiilivarantojen lähelle. James Wattin parantama höyrykone puolestaan vauhditti teollistumista, ja valtavia kutomatehtaita perustettiin Lanarkshireen, Dundeehin, Angusiin ja Aberdeenshireen. Dundeesta tuli Euroopan juuttiteollisuuden keskus, ja Skotlannissa rakennettiin puolet Britannian laivoista ja neljäsosa koko maailman höyryvetureista. Laivanrakennusteollisuus puolestaan tuotti vuonna 1802 maailman ensimmäisen hyörylaivan "Charlotte Dundasin" ja vuonna 1812 maailman ensimmäisen merikelpoisen höyrylaivan "Cometin".
Teollistumisen myötä Skotlanti muuttui 1800-luvulla maatalousyhteiskunnasta kaupungistuneeksi ja teollistuneeksi valtioksi. Skotlannin keskialangosta tuli yksi maailman teollistuneimmista alueista. Teollistuminen aiheutti myös Skotlannin asutuksen keskittymisen keskiselle alangoille; esimerkiksi Glasgow’n asukasluku kasvoi sadassa vuodessa 1740-luvun 17 000 asukkaasta 200 000:nteen. Samaan aikaan kuitenkin Ylämaiden ja saaristojen asukasluku romahti. Ylämaiden kulttuuriin oli isketty jakobiittikapinoiden jälkeen, ja 1800-luvun alussa maanomistajat alkoivat ajaa ihmisiä pois mailtaan, kun he tarvitsivat tilaa lampaille. Monet asukkaat muuttivat pieniin torppiin ja joutuivat viljelemään tuottamattomalla maalla. Monet tukeutuivat merilevän keräämiseen, mutta Ylämaiden puhdistusten toisessa vaiheessa 1840-luvulla merilevän hinta romahti ja useat asukkaat pakotettiin muuttamaan. Osa muutti alankojen kaupunkeihin ja osa Pohjois-Amerikkaan, Australiaan ja Uuteen-Seelantiin. Paikoin puhdistukset olivat väkivaltaisia. Niistä tunnetuin tapahtui Sutherlandin herttuattaren Elizabeth Leveson-Gowerin mailla.


title: Skotlannin historia

text: Skotlannin politiikkaa uudistettiin 1830-luvulla, mutta uudistukset eivät tuoneet kasvavalle työläisväestölle äänioikeutta, jonka he saivat vasta vuoden 1867 Reform Actin jälkeen. Whig-puolue sai runsaasti kannatusta uudistuksen ansiosta ja oli 1860-luvulla perustetun liberaalipuolueen kanssa Skotlannin hallitsevia puolueita. Skotlantilaista yhteiskuntaa muokkasi 1800-luvun puolivälissä myös Skotlannin kirkon jakautuminen. Skotlannin vapaakirkko erosi Skotlannin kirkosta vuonna 1843.


title: Skotlannin historia

text: Skotlannin talous alkoi hiipua 1900-luvun alussa: inflaatio kiihtyi, mutta asukasluku jatkoi kasvuaan. Ensimmäinen maailmansota sysäsi talouden jälleen kasvuun ja antoi monille skotlantilaisille mahdollisuuden ansaita palkkansa armeijassa. Brittiläisen siirtoarmeijan 157 pataljoonasta 22 oli skotlantilaisia, ja Royal Scots -joukkoihin kuului 35 pataljoonaa. Skotlannista tulikin asukaslukuun nähden enemmän sotilaita kuin mistään muusta Yhdistyneen kuningaskunnan osasta. Skotlantia enemmän asukaslukuun nähden miehiä menetti vain Turkki ja Serbia. Skotlannin teollisuus kukoisti sodan aikana: Clydejoen alueella rakennettiin sota-aluksia ja Clydeside oli Britannian merkittävin ammusten tuottaja. Pian sodan jälkeen kuitenkin raskas teollisuus romahti ja koko Britannia ajautui lamaan, joka kohdistui pahiten juuri Skotlantiin.


title: Skotlannin historia

text:
Taloudellinen epätoivo herätti poliittista radikalismia. Jo 1910-luvulla Glasgow, Paisley, Greenock ja Clydebank alettiin tuntea sosialismin keskuksena. Red Clydeside -nimellä tunnettu jakso kesti 1930-luvulle asti, ja jo sota-aikana järjestettiin useita vuokranmaksulakkoja. Glasgow’n George Squarella järjestettiin 31. tammikuuta 1919 noin 90 000 ihmisen mielenosoitus, jossa vaadittiin parempia olosuhteita työläisille. Protesti pelästytti hallituksen, joka lähetti Glasgow’hun tankkeja ja sotilaita. Taloustilanne heikentyi entisestään 1930-luvun laman aikana: vuonna 1932 noin 28 prosenttia skotlantilaisista oli työttömänä ja Skotlannin yhteiskunnallinen tila oli Britteinsaarten huonoin.
Talous alkoi jälleen heittyä hieman 1930-luvun puolivälissä, ja toinen maailmansota sai aikaan taloustilanteen radikaalin parantumisen. Ensimmäisen maailmansodan tavoin Skotlanti tuotti merkittävän osan Britannian sotatarvikkeista ja -aluksista. Saksan ilmavoimat hyökkäsivät sodan aikana Skotlantiin, ja 13.–14. maaliskuuta 1941 Clydebankin pommituksissa kuoli 528 ihmistä.


title: Skotlannin historia

text: Toisen maailmansodan jälkeen Skotlannin perinteiset teollisuudenalat kukoistivat vielä hetken, mutta pian sen jälkeen kilpailu maailmanmarkkinoilla koveni, kun Saksa ja Japani palasi kaupankäyntiin. Skotlannissa uudistukset tulivat kuitenkin hitaasti. Talouden lisäksi toisen maailmansodan jälkeen Skotlannin kaupunkeja alettiin uudistaa. Suuret kaupungit olivat liikakansoitettua, ja uusia asuntoja tarvittiin kipeästi. Ongelman ratkaisemiseksi 1940–1960-luvuilla perustettiin viisi uutta kaupunkia: ensimmäisenä alettiin rakentaa East Kilbridea (1947) ja Glenrothea (1948).


title: Skotlannin historia

text: Skotlannin talous lähti alamäkeen pian sodan jälkeen, ja 1970-luvulla työttömyyden noustessa kysymys itsehallinnosta nousi poliittisen keskiöön. Pohjanmereltä läheltä Skotlannin rannikkoa löydetyt öljyvarat olivat keskeinen kysymys Skotlannin kansallispuolueen (SNP) vaaliohjelmassa. Puolueen vuoden 1974 vaalislogan oli ”It’s Scotland’s oil!”, ja puolue sai vaaleissa 30 prosenttia Skotlannin äänistä ja 11 paikkaa Britannian parlamenttiin.


title: Skotlannin historia

text: Estääkseen mahdollisen sotilaallisen nationalismin syntyä James Callaghanin hallitus järjesti 1979 Skotlannissa kansanäänestyksen omasta parlamentista. Vaikka 52,9 prosenttia äänestäneistä kannatti ehdotusta, kansanäänestys ei saanut lainvoimaa, koska ääniosuus jäi alle 40 prosentin. SNP veti tämän jälkeen tukensa työväenpuolueelta, mikä kaatoi Britannian hallituksen. Tätä seuranneissa vaaleissa SNP menetti yhdeksän paikkaa.


title: Skotlannin historia

text:
Margaret Thatcherin hallitus pyrki laskemaan inflaatiota leikkaamalla julkisia menoja, yksityistämällä ja pienentämällä ammattiyhdistysten valtaa. Tämä iski erityisesti Britannian teolliseen pohjoisosaan. Skotlannin monet perinteiset taloudenalat kaatuivat: hiilikaivosten määrä putosi 1980-luvulla 15:stä kahteen, tekstiiliteollisuus ajautui vaikeuksiin ja terästuotanto romahti. Skotlannin aiemmin yksipuolinen talous joutui hakemaan uusia aloja, ja elektroniikkateollisuus, palvelualat ja finanssiala ovat kuitenkin myöhemmin elvyttäneet Skotlannin taloutta. Lisäksi Aberdeenin seutu ja Orkney- sekä Shetlandsaaret ovat hyötyneet Pohjanmeren öljystä.
Skotlannissa alkoi uusi poliittinen kausi, kun Tony Blairin työväenpuolue voitti vaalit 1997. Skotlannin asioita käsittelevän ministerin Donald Dewarin johdolla työväenpuolue järjesti jo syyskuussa samana vuonna kansanäänestyksen Skotlannin tilanteesta. Peräti 75 prosenttia äänestäjistä kannatti Skotlannin parlamentin perustamista. Uusi parlamentti sai mahdollisuuden säätä lakeja ja hallita muun muassa Skotlannin koulutusta ja kansanterveyttä. Skotlannin ensimmäiset parlamenttivaalit järjestettiin 1999, työväenpuolue oli suurin puolue ennen Skotlannin kansallispuoluetta.


title: Skotlannin historia

text: Työväenpuolueen ja liberaalidemokraattien kesti kaksi kautta, mutta vuonna 2007 Alex Salmondin johtama SNP nousi Skotlannin suurimmaksi puolueeksi. SNP muodosti vähemmistöhallituksen, ja Salmond käynnisti tutkimuksen Skotlannin tulevasta asemasta. Vuoden 2011 vaaleissa SNP sai 69 paikkaa 129:stä ja samana vuonna puolue käynnisti virallisesti itsenäisyysohjelman. Britannian pääministeri David Cameron ja Alex Salmond allekirjoittivat lokakuussa 2012 Edinburghin sopimuksen, jossa luvattiin itsenäisyyskansanäänestystä syksylle 2014. Salmond ilmoitti maaliskuussa 2013, että kansanäänestys pidetään 18. syyskuuta. Äänestyksestä ennustettiin tiukkaa, sillä äänestyksen aattona tehdyissä mielipidemittauksissa itsenäisyyden vastustajat saisivat vain niukan voiton. Lopulta 55,3 prosenttia äänestäjistä kannatti Britannian yhteydessä säilymistä. Britannian pääministeri David Cameron oli äänestyksen alla luvannut Skotlannille lisää itsehallintoa, kun itsenäisyyden kannattajien osuus oli mielipidemittauksissa nousussa. Heti äänestyksen jälkeen Skotlannin pääministeri Alex Salmond ilmoitti, että lupaukset tullaan toteuttamaan nopeasti.


title: Anti-Oidipus

text: Anti-Oidipus () on ranskalaisen filosofin Gilles Deleuzen ja psykoanalyytikon Félix Guattarin vuonna 1972 julkaisema kirja, joka kyseenalaistaa sekä filosofian että psykoanalyysin ja ehdottaa tilalle ”skitsoanalyysia”. Kirja on ”Kapitalismi ja skitsofrenia” -sarjan ensimmäinen osa (toinen osa "Mille plateaux" ilmestyi 1980). "Anti-Oidipuksessa" Deleuze ja Guattari luovat eklektisen selvityksen psykologiasta, taloustieteestä, yhteiskunnasta ja historiasta sekä näyttävät, miten ”primitiivinen”, ”despoottinen” ja ”kapitalistinen” aikakausi eroavat toisistaan ”tuotannon”, ”rekisteröimisen” ja ”kulutuksen” organisoinnin suhteen. Deleuze ja Guattari väittävät kuvaavansa, miten kapitalismi kanavoi halut aksiomaattisen, rahapohjaisen talouden kautta. Aksiomaattinen rahatalous on yksipuolinen organisaatiomuoto, joka on abstrakti, ei-paikallinen ja ei-materiaalinen.


title: Anti-Oidipus

text: "Anti-Oidipus" on myös läpipoliittinen Ranskan toukokuun 1968 kapinoinnista kipinän saanut halun ja tiedostumattoman analyysi, joka pyrkii siirtymään aikakautensa freudilais-marxilaisuudesta ja sen kielteisistä elementeistä ”iloiseen ja myöntävään” nietzscheläisyyteen.


title: Anti-Oidipus

text: Michel Foucault’n kirjoittaman esipuheen mukaan vuosien 1945–1975 Ranskassa psykoanalyysi, marxilaisuus ja strukturalismi olivat ”virallisia oppeja”. "Anti-Oidipus" on ”anti”, koska se hyökkää juuri näitä silloin vakiintuneita ja kyseenalaistamattomia viitekehyksiä kohtaan määritellen ne haluja tukahduttaviksi ja valtaa turvaaviksi ”oidipaalisiksi rakenteiksi”. Foucault'n mukaan teoksesta voi tiivistää seuraavat ohjeet ei-fasistiseen elämään:Deleuzen ja Guattarin analyysissa psykoanalyysi osoittautuu porvarilliseksi vallan turvaajaksi ja kysynnän luojaksi, virallinen marxismi tyrmätään valtiokeskeisenä alistuskoneena, Saussuren ja Lacanin strukturalismista irtaudutaan, ja ”subjekti” muutetaan erilaisten koneiden ja tekniikoiden tuotetuksi ja tuottavaksi prosessiksi.


title: Anti-Oidipus

text: "Anti-Oidipuksen" ensimmäisen sivun revittely ja yritys luoda tilaa akateemista kieltä rikkomalla osoittaa teoksen anti-funktiota:


title: Anti-Oidipus

text: ”Se [tiedostamaton/halu] toimii kaikkialla: milloin lakkaamatta, milloin katkonaisesti. Se hengittää, se kuumenee, se syö. Se paskantaa, se nussii. Mikä virhe onkaan ollut kuvitella, että on vain yksi se. – – Puheenjohtaja Schreberillä on auringonsäteitä perseessään. "Aurinkoperäaukko".”


title: Anti-Oidipus

text: Nimestään huolimatta kirja ei ole pelkästään ”anti”, vaan se luo myös uutta: esimerkiksi koneiden ja virtojen metafysiikkaa, deterritorialisaation universaalihistoriaa, skitsoanalyysia ja skitsopolitiikkaa.


title: Anti-Oidipus

text: Michel Foucault kirjoittaa esipuheessaan, että “"Anti-Oidipus" on opaskirja ei-fasistiseen elämään”. Siinä missä kapitalistinen yhteiskunta ohjelmoi meidät uskomaan, että halu on puutetta ja että ainoa tapa tyydyttää halumme on kuluttaa, "Anti-Oidipuksen" mukaan halu ei liity puutteeseen, toisin kuin freudilaisessa tai lacanilaisessa psykoanalyysissa. Halu on tuottava voima. ”Se ei ole teatteri, vaan tehdas.” Puutteen käsitteen vastustaminen on Deleuzen ja Guattarin tärkeimpiä freudilaisuuden ja marxilaisuuden kritiikkejä. Halu on todellista ja tuottavaa, mutta psykoanalyysi rajoittaa halun mielikuvitukseen ja fantasiaan. Deleuze ja Guattari eivät rajoita halua edes yksittäisen subjektin affektioihin, vaan se tulkitaan laajemmin (sitä voisi ehkä verrata Friedrich Nietzschen ”vallantahtoon” tai Baruch Spinozan "conatukseen").


title: Anti-Oidipus

text: Kuten aikalaisensa R. D. Laing ja Wilhelm Reich ennen heitä, Deleuze ja Guattari liittävät toisiinsa psyykkisen ja sosiaalisen tukahduttamisen. Tässä viitekehyksessä he kuvaavat halun tuottavan luonteen eräänlaiseksi ”halukoneeksi”, joka toimii ”katkaisijana” toisten koneiden moneuden pyörittämässä kiertokulussa. Samalla ”halukone” tuottaa halun virtaa itsestään. Deleuze ja Guattari kirjoittavat monitoimiuniversumista, joka rakentuu näistä yhteen kytketyistä koneista: ”Halukoneita ei ole niiden laajemmalla tasolla muodostamien yhteiskunnallisten koneiden ulkopuolella; eikä yhteiskunnallisia koneita ole ilman halukoneita, jotka asuvat niissä pienemmällä tasolla.” Näin he vastustavat Freudin sublimaation käsitettä, joka johti dualismiin halukoneiden ja yhteiskunnallisen tuotannon välillä, mihin ansaan Laing ja Reich olivat joutuneet. Kirja on näin sekä freudilaisen ja lacanilaisen psykoanalyysin että freudo-marxismin kritiikki. Siinä ”epäinhimillinen molekulaarinen seksuaalisuus” korotetaan ”molaarisen” binaarisen seksuaalisuuden yläpuolelle: ”rakasteleminen ei ole yhdeksi tai edes kahdeksi tulemista vaan sadaksituhanneksi tulemista”. Deleuzen ja Guattarin käsitys seksuaalisuudesta ei rajoitu vain ”miehen” ja ”naisen” kategorioiden yhdistymiseen, vaan ”sadan tuhannen” halukoneen kytkösuniversumissaan tuottamien monisukupuolisten virtojen liitoksiin.


title: Anti-Oidipus

text: Kirjan freudilaisen oidipuskompleksin kritiikin varsinainen ”anti”-osa alkaa perhekolmiolle perustuvan yhteiskuntamallin esittelyllä. Kritisoimalla psykoanalyysin ”familialismia” (perhekeskeisyyttä) Deleuze ja Guattari haluavat osoittaa oidipaalisen perhemallin olevan eräänlainen organisaatiomeemi, joka valloittaa jäsenensä, tukahduttaa heidän halunsa ja luo heille komplekseja, jos se toimii yhteiskunnan organisaatiomallina. Sen sijaan, että käsittäisivät ”perheen” laajemman ”yhteiskunnallisen” tason sisältämäksi pienoistasoksi ja antaisivat perhekolmiolle loogisen etusijan Deleuze ja Guattari väittävät, että perhe pitäisi ”avata” yhteiskuntaan, kuten Henri Bergsonin ”avoimen” käsitteessä, ja että henkilösubjekteista koostuvan perheen ja yhteiskunnan välisen keinotekoisen vastakkainasettelun alta löytyy esiyksilöllisen halun ja yhteiskunnallisen tuotannon kytkös. Lisäksi he esittävät, että skitsofrenia äärimmäisenä mielentilana on sisäänrakennettu kapitalismiin ja että kapitalismi tuottaa ja vahvistaa neurooseja pitääkseen normaaliutta yllä. Deleuze ja Guattari kuitenkin tarkoittavat ”skitsofreniansa”, joka on deterritorialisaatiota, ei-kliiniseksi käsitteeksi ja asettavat sen lääketieteellistä ”skitsofreenisen” diagnoosia vastaan (toisin sanoen he eivät halua romantisoida ”mielisairauksia” vaan näyttää, kuten Foucault, että ne ovat aina toissijaisia suhteessa johonkin muuhun).


title: Anti-Oidipus

text: Deleuze ja Guattari alkavat "Anti-Oidipuksessa" kehittää Antonin Artaud’lta lainaamaansa käsitettä ”elimetön ruumis” (, lyh. "CsO"), joka tarkoittaa halun muuttuvaa yhteiskuntaruumista. Koska halu voi ottaa yhtä monta muotoa kuin on ihmisiä jotka toteuttavat sitä, sen täytyy löytää uusia kanavia ja erilaisia yhdistelmiä realisoidakseen itsensä, ja tekemällä näin se muodostaa aina CsO:n (esimerkiksi kapitalismissa CsO:n voi tulkita pääomaksi).


title: Anti-Oidipus

text: Myöhemmässä teoksessaan "Mille plateaux’ssa" (1980) Deleuze ja Guattari erottelevat kolme erilaista CsO:ta: sairas, tyhjä ja täysi. Karkeasti ottaen tyhjä CsO on "Anti-Oidipuksen" CsO. Tätä CsO:ta kutsutaan myös ”katatoniseksi”, koska se on täysin de-organisoitu: kaikki virrat ylittävät sen vapaasti, ilman esteitä, ilman ohjausta. Vaikka sen pinnalle voidaan tuottaa mikä tahansa halun muoto, tyhjä CsO ei ole tuottava, vaan se on ”antituotannon aluetta”. Täysi CsO on terve: se on tuottava, muttei jähmettynyt organisaatiossaan. Sairas CsO on jumittunut saman kuvion loputtomaan uusintamiseen.


title: Anti-Oidipus

text: Vaikka deterritorialisaation käsite (kuten useimmat Deleuzen & Guattarin käsitteet) liukuu tarkoituksellisesti alueelta toiselle ja tarkoittaa esimerkiksi mielenfilosofiassa, taloustieteessä ja geopolitiikassa hieman eri asioita, sen voi löyhästi määritellä liikkeeksi, joka suuntautuu poispäin tiukasti määrätystä hierarkkisesta, puumaisesta kontekstista, jonka tarkoitus on pakata asiat (käsitteet, objektit, jne.) erillisiin kategorioihin koodattuina ”merkityksineen”, ja kohti rihmastomaista moneuden ja virran vyöhykettä, missä merkitykset ja käytöt virtaavat vapaasti asioiden välissä. Deterritorialisaatiosta seuraa dynaaminen, jatkuvasti muuttuva, toisiinsa liitettyjen asioiden systeemi, jonka erilaiset rajat ovat sumeita. Deterritorialisaatio viittaa siis hajautumisen, hajaantumisen ja rajoista irrottautumisen prosesseihin.


title: Anti-Oidipus

text: Esimerkiksi voisi sanoa, että Suomi territorialisoitiin sen itsenäistyessä, deterritorialisoitiin osittain sen liittyessä EU:hun ja reterritorialisoitiin sitten osaksi EU:ta. Myös jälkiteollista työelämää voidaan luonnehtia jatkuvasti deterritorialisoituvaksi: yhä epävarmempien pätkä- ja etätöiden aikana tuottava työ irrottautuu kiinteistä työajoista ja -paikoista samalla kun yritykset heittelehtivät kelluvien pörssikurssien mukana.


title: Anti-Oidipus

text: Deterritorialisaatio liittyy läheisesti sellaisiin käsitteisiin kuin ”paon viiva”, ”destratifikaatio” ja ”ruumis ilman elimiä”, ja se määritellään joskus (kuten "Mille plateaux’ssa") vaihtokelpoiseksi näiden termien kanssa. Ei ole selvää, onko tämä käsitteiden osittainen vaihdettavuus tarkoitettu hyvin abstraktiksi deterritorialisaation ilmentymäksi.


title: Anti-Oidipus

text: Deleuze ja Guattari arvelevat, että suhteellista deterritorialisaatiota seuraa dramaattinen reteterritorialisaatio, kun taas absoluuttinen deterritorialisaatio on vain absoluuttista deterritorialisaatiota ilman reterritorialisaatiota.


title: Riihi

text: Riihi on rakennus, jossa ennen kuivattiin ja puitiin viljaa. Vilja kuivattiin parsille pystytettyinä eli ahdettuina lyhteinä (ahos, riihos) ja puitiin lattialla (permannolla, maassa) lyömällä varstan avulla jyvät irti tähkistä. Joissain tapauksissa jyvät irrotettiin polkemalla. Riihi rakennettiin hirrestä salvomalla ja tilkittiin (eristettiin) lämpimäksi. Riihessä oli sisäänlämpiävä uuni, vanhempina aikoina kiuas. Riihen lattiana oli joko lankkulattia (silta), tasainen kallio tai savilattia. Palovaaran vuoksi riihi yleensä sijoitettiin hieman etäämmälle asuinrakennuksista.


title: Riihi

text: Riihen kaltaisia rakennuksia tunnetaan eri muodoissa koko Pohjois-Euroopasta, missä ilmasto on viileä ja kostea. Varsinaisia riihiä tavataan aina Skandinavian savolaismetsistä ja Itä-Baltiasta Länsi-Siperiaan asti. Riihen voi sanoa olevan tyypillinen useille suomalais-ugrilaisille ja slaavilaisille kansoille.


title: Riihi

text: Riihien tarkempi rakenne kehittyi eri puolilla Suomea hieman erilaiseksi. Riihet ovat yksi- ja useampihuoneisia. Karjalassa ja Savossa riihessä myös puidaan eli siellä riihet ovat yksihuoneisia. Länsisuomalaisessa riihessä taas on kiuashuone ja puintihuone erikseen. Kyseessä on sattumoisin myös yleinen venäläisten, valkovenäläisten ym. riihien tyyppi. Myös inkeriläisessä riihessä oli yleensä puintihuone, kuomina, venäläiseen tapaan erikseen. Kun kuivatut lyhteet (ahos, riihos) puidaan kuivassa, lämpimässä riihessä saadaan jyvät tarkemmin irti kuin puimalla ne erillisessä viileässä ja kosteassa puintihuoneessa (luuva, kuomina, riihkatos). Uuni on aina sisään lämpiävä, eli palosavut tulevat riihen sisälle (vrt. savusauna) ja poistuivat erillisen rakennuksen päädyssä olevan luukun eli riihen ikkunan kautta, osin myös seinä- ja kattorakenteiden läpi. Savu ja lämpö kuivattivat viljan sekä tappoivat tuholaiset ja homeet. Savusta tuli lisäksi viljaan vieno tuoksu ja maku ja riihiviljasta valmistettu leipä olikin siksi monien mielestä maukasta.


title: Riihi

text: Riihtä käytettiin maataloissa myös esimerkiksi pellavan ja hampun kuivatukseen, jos käsiteltävät määrät olivat hyvin suuria, muutoin nämä kuivattiin saunassa.


title: Riihi

text: Riihessä puimalla saatiin jyvät tarkasti talteen ja näin kuivattu ja savustettu vilja säilyi hyvin, mutta työmäärä oli suuri. Riihien käyttö alkoi vähetä hevoskiertoisten puimakoneiden ilmaantuessa 1910-luvulla. Sen jälkeen levisivät maamoottorit (polttomoottorityyppi) sekä sähköistämisen myötä sähkömoottorit. Jo 1930-luvun lopulla suuressa osassa maata oli siirretty pääosin puimakoneen käyttöön. Tätä joudutti osaltaan vehnänviljelyn yleistyminen, sillä vehnänjyvä irtoaa huonosti varstalla puidessa. Talouksissa, joissa viljaa kasvatettiin lähinnä kotitarpeiksi, riihi pysyi kuitenkin pitempään käytössä ja kotoiseen leipään tarvittavaa ruista puitiin riihessä aina 1970-80-luvuille saakka. Nykyaikana riihessä puinti on erityistä perinteen harrastamista ja yleensä museoiden tiloissa. Nykyisin riihet on yleensä muutettu konevajoiksi tai viljankuivureiksi. Varhain konepuintiin siirtyneiltä paikkakunnilta riihet ovat jo lähes kokonaan hävinneet.


title: Kehä IV

text: Kehä IV on pääkaupunkiseudulle suunniteltu uusi kehätie. Tie kulkisi valtatieltä 4 (Lahdenväylä) kantatielle 45 (Tuusulanväylä) nykyisen seututien 152 (Kulomäentie) reittiä ja siitä edelleen Helsinki-Vantaan lentoaseman pohjoispuolitse valtatielle 3 (Hämeenlinnanväylä).


title: Kehä IV

text: Projektin pohjana on seututien 152 leventäminen 2+2-kaistaiseksi. Tietä jatkettaisiin lentoaseman pohjoispuolitse Katriinantielle ja edelleen Hämeenlinnanväylälle. Hankkeesta on toteutettu ympäristövaikutusten arviointi vuosina 1995–1996.


title: Kehä IV

text: Kehä IV on Uudenmaan tiepiirin vireille saattama hanke. Pääkaupunkiseudun yhteistyövaltuuskunnan (YTV) tekemässä pääkaupunkiseudun liikennejärjestelmäluonnoksessa vuodelle 2007 Kehä IV on merkitty vuosien 2016–2030 välillä toteutettavaksi hankkeeksi. Voimassa olevassa vuoden 2002 liikennejärjestelmäsuunnitelmassa Kehä IV:n itäosa (nykyinen seututie 152) on merkitty toteutettavaksi vuosina 2020–2029 ja länsiosa Tuusulanväylältä Hämeenlinnanväylälle vuoden 2030 jälkeen.


title: Vuoriuunilintu

text: Vuoriuunilintu ("Rhadina bonelli") on uunilintujen heimoon kuuluva pieni varpuslintu.


title: Vuoriuunilintu

text: Linnun pituus on 11–12 cm ja paino 7–9 g. Kooltaan tiltaltin suuruusluokkaa. Väritys päältä vihertävänharmaa, alta valkea. Yläperä tavallisesti kellanvihreä erottuen harmaammasta selkäpuolesta. Muistuttaa suuresti balkaninuunilintua, jota ennen pidettiin vuoriuunilinnun itäisenä alalajina.


title: Vuoriuunilintu

text: Vuoriuunilinnuilla on täydellinen sulkasato talvehtimisalueella, ja osittainen sulkasato kesällä.


title: Vuoriuunilintu

text: Etelä-Eurooppa ja Pohjois-Afrikka. Muuttolintu, joka talvehtii Saharan eteläpuolisessa Afrikassa. Suomessa laji on tavattu kahdesti: 17.6.2000–25.6.2000 Hangon Tulliniemessä laulava koiras, joka myös rengastettiin, sekä 23.10.2005 Helsingin Kaisaniemessä.


title: Vuoriuunilintu

text: Pesii monenlaisissa metsissä, sekä alavilla mailla että vuorten rinteillä.


title: Vuoriuunilintu

text: Pesä on maassa ruohokasvillisuuden suojassa. Munia on 4–6, joita naaras hautoo 12–13 päivää. Poikaset lähtevät pesästä lentokyvyttöminä 11–12 päivän ikäisinä.


title: Vuoriuunilintu

text: Hyönteissyöjä.


title: Fear of the Dark (kappale)

text: Fear of the Dark on brittiläisen metallimusiikkia esittävän Iron Maidenin kappale, jonka on säveltänyt ja sanoittanut yhtyeen basisti Steve Harris. Kappale ilmestyi alun perin vuonna 1992 yhtyeen yhdeksännellä studioalbumilla "Fear of the Dark", mutta singlenä kappale julkaistiin vasta vuonna 1993 live-versiona nimellä "Fear of the Dark Live".


title: Fear of the Dark (kappale)

text: Singlejulkaisun kappale on yhtyeen livealbumilta "A Real Live One". Singlen listasijoitus Yhdistyneessä kuningaskunnassa oli kahdeksas.


title: Fear of the Dark (kappale)

text: Singlen kappaleista "Fear of the Dark" ja "Bring Your Daughter... to the Slaughter" on nauhoitettu 27. elokuuta 1992 Helsingin jäähallissa järjestetyssä "Fear of the Dark Tour"-maailmankiertueen konsertissa. Kolmas kappale "Hooks in You" on nauhoitettu 17. joulukuuta 1990 Lontoon Wembley Arenalla järjestetyssä "No Prayer On The Road"-maailmankiertueen konsertissa.


title: Quadra 950

text: Macintosh Quadra 950 on Apple Computerin 18. maaliskuuta 1992 julkaisema Quadra-mallistoon kuuluva tietokone. 33 MHz:n Motorola 68040 -suorittimella varustettu työasema oli Quadra 900 -mallin päivitys. Nopeampaa suoritinta lukuun ottamatta mallit ovat lähes identtiset. Vuonna 1993 julkaistut Quadra 800 ja Quadra 840AV -mallit sisälsivät nopeamman keskusmuistin ja parannellun SCSI-väylän. Uudet koneet pakattiin kuitenkin pienempiin koteloihin ja jättimäiseen koteloon pakattu Quadra 950 säilyi palvelinmarkkinoiden suosimana. Apple jatkoi Quadra 950:n tuotantoa 14. lokakuuta 1995 saakka, jolloin tehokkaammat PowerPC-pohjaiset Power Macintoshit syrjäyttivät vanhemmat mallit myös palvelinkoneina.


title: Varjoviikuna

text: Varjoviikuna ("Ficus microcarpa") on viikunoiden sukuun kuuluva kasvi. Se kasvaa luonnonvaraisena Intiasta ja Kiinasta Kaakkois-Aasiaan ja Itä-Australiaan.


title: Varjoviikuna

text: Varjoviikuna kasvaa luonnossa jopa 15 metriä korkeaksi puuksi, jolla voi olla halkaisijaltaan 30 metrin levyinen latvus. Lehtien muoto vaihtelee suuresti. Lehdet ovat yleensä munanmuotoiset pyöreät tai soikeat, 6–11 cm pitkät ja 1,5–3 cm leveät, kiiltävät ja hieman vahamaiset. Rungossa on pieniä laikkuja.


title: Varjoviikuna

text: Varjoviikunasta on jalostettu runsaasti lajikkeita ja sitä käytetään huonekasvina. Huonekasvina se kasvaa noin kahden metrin mittaiseksi. Se sopii myös bonsaiksi.


title: RBC Roosendaal

text: RBC Roosendaal on alankomaalainen jalkapalloseura, joka on perustettu vuonna 1927. Kaudella 2005–06 RBC pelasi maan pääsarjatasolla Eredivisiessä, mutta se putosi surkean kauden jälkeen takaisin Eerste Divisieen.


title: Arthur Koestler

text: Arthur Koestler (; 5. syyskuuta 1905 Budapest – 3. maaliskuuta 1983 Lontoo) oli unkarilaissyntyinen toimittaja, kirjailija, historioitsija ja tutkija, joka sai myöhemmin Britannian kansalaisuuden.


title: Arthur Koestler

text: Kösztler syntyi Budapestissa Itävalta-Unkarissa saksaa puhuvaan juutalaisperheeseen. Perhe muutti myöhemmin Wieniin ja Kösztler opiskeli Wienin yliopistossa. Opiskellessaan hän innostui siionismista ja eli 1926–1929 Brittiläisessä Palestiinassa, aluksi kibbutzilla. Hän sai Palestiinan kansalaisuuden, mutta lähti Pariisiin Ullsteinin saksalaisten sanomalehtien kirjeenvaihtajaksi. Hänestä tuli tiedetoimittaja ja hän otti 1931 osaa Graf Zeppelin -ilmalaivan tutkimusmatkaan pohjoisnavalle.


title: Arthur Koestler

text: Kösztler liittyi Saksan kommunistiseen puolueeseen 1931, mutta jätti jäsenyyden 1938 puolueen puhdistusten vuoksi. Hän matkusteli laajalti Neuvostoliitossa ja kiipesi Araratille Turkissa. Vuonna 1937 hän joutui falangistien pidättämäksi Málagassa ollessaan raportoimassa Espanjan sisällissodasta. Toisen maailmansodan alkaessa ranskalaiset internoivat hänet, ja vapauduttuaan hän liittyi muukalaislegioonaan, mutta pakeni viimein Marokon ja Portugalin kautta Englantiin. Hän palveli brittiarmeijan pioneerijoukoissa ja työskenteli BBC:ssa. Hänestä tuli Britannian kansalainen 1945. Hän asui pääasiassa Lontoossa ja työskenteli kirjailijana ja luennoitsijana. Kesäkuussa 1950 hän piti puheen antikommunististen intellektuellien tilaisuudessa Berliinissä, mikä johti Congress for Cultural Freedomin perustamiseen. Hän vastusti myös kuolemantuomiota ja puhui ydinaseriisunnan puolesta. Koestleristä tuli Brittiläisen imperiumin ritarikunnan komentaja 1970-luvulla. Myöhemmin hän kiinnostui paranormaaleista ilmiöistä ja tutki muun muassa levitaatiota ja telepatiaa.


title: Arthur Koestler

text: Vuonna 1983 hän teki itsemurhan kolmannen vaimonsa Cynthian kanssa sairastettuaan parkinsonin tautia ja leukemiaa. Testamentissaan hän määräsi varansa käytettäväksi parapsykologian professuurin () perustamiseen Edinburghin yliopistoon.


title: Fear of the Dark

text: Fear of the Dark (suom. "pimeän pelko") tarkoittaa seuraavia teoksia:


title: Piilopirtti

text: Piilopirteiksi sanotaan niitä erämaissa sijaitsevia asumuksia, joihin suomalaiset pakenivat miehittäjiä, sotaväenottoja, omia virkamiehiä tai verottajaa.


title: Piilopirtti

text: Erityisesti isonvihan aikana 1714–1721 venäläisten sotilaiden toiminta Suomessa herätti kauhua. Suuri osa virkamiehistä ja muista säätyläisistä pakeni Ruotsiin, mutta tavallisella kansalla ei tähän useimmiten ollut halua tai mahdollisuuksia. Täten vainoja välteltiin pakenemalla erämaahan.


title: Piilopirtti

text: Kuortaneen Mäyryn Piilomäkeen on vuosina 1999–2000 rakennettu isonvihan aikana käytössä olleen piilopirtin paikan läheisyyteen piilopirteistä muistuttava pihapiiri.


title: Kivijoki

text: Kivijoki on kylä Hattulan kunnassa Kanta-Hämeessä. Kylä sijaitsee Tömäjärven etelärannalla järveen laskevan Kiviojan sekä yhdystien 2855 varrella, noin kymmenen kilomerin päässä Hämeenlinnan keskustan länsipuolella ja noin kahdeksan kilometrin päässä Hattulan keskustaajamasta. Pari kilometriä Kivijoesta Hämeenlinnaan päin on alueen korkein kohta, Kirkkomäki, johon perinnetiedon mukaan aiottiin aikoinaan rakentaa Hattulan kirkko. Kivijoen alueella on perinteistä maaseutuasutusta, mutta alueella on myös useita uudempia omakotitaloja. Kivijoen kylästä pääse Renkovahantietä valtatie 10:lle Hämeenlinnan ja Rengon puoliväliin. Hieman pitemmältä pääsee Hyrvälän kylän kautta vanhalle Tampereen pikatielle. Renkovahan ja Hyrvälän (Takajärventie) tiet kuuluvat vanhaan tieverkostoon, joka liittyi kiinteästi ikivanhaan Hämeen Härkätiehen. Lähellä Kivijokea sijaitsee tunnettu Inkalan kartano.


title: Dubbelliv

text:
Dubbelliv on Pauli Virran vuonna 1989 julkaistu albumi, jolla hän esittää ruotsiksi Juice Leskisen tekemiä kappaleita. Ne on kääntänyt Barbara Helsingius.
C-kasetti PVPMC 07


title: Kivijoki (täsmennyssivu)

text: Kivijoki voi tarkoittaa ainakin seuraavia asioita:


title: Lorenzo Carcaterra

text: Lorenzo Carcaterra (s. 16. lokakuuta 1954 Hell’s Kitchen, New York) on yhdysvaltalainen kirjailija. Hänen tunnetuin teoksensa on "Katuvarpuset" (alk. "Sleepers"), jonka on väitetty perustuvan kirjailijan omakohtaisiin kokemuksiin. Carcaterran omaan lapsuuteen perustuu ainakin teos "A Safe Place: The True Story of a Father, a Son, a Murder", jossa hän käsittelee vaikeaa suhdetta isäänsä.


title: Shannon Bex

text: Shannon Rae Bex (s. 22. marraskuuta, 1980, Bend, Oregon, Yhdysvallat) on yhdysvaltalainen muusikko, joka kuuluu Danity Kane nimiseen tyttöbändiin. Danity Kanen esikoisalbumi julkaistiin 22. elokuuta 2006. Bex on entinen Portland Trailblazers tanssiryhmän jäsen.


title: Nobby Stiles

text: Norbert "Nobby" Peter Stiles MBE (s. 18. toukokuuta 1942 Collyhurst, Manchester, Englanti) on englantilainen entinen jalkapalloilija ja valmentaja. Pelaaja-aikanaan hän oli pelipaikaltaan puolustaja.


title: Nobby Stiles

text: Pelaajaurallaan seuratasolla Manchester Unitedia, Middlesbroughia ja Vancouver Whitecapsia edustanut Stiles oli mukana voittamassa kultaa Englannin maajoukkueessa vuoden 1966 MM-kotikisoissa. Vuoden 1970 MM-kisoissakin Englantia edustanut Stiles pelasi uransa aikana 28 maaottelua, tehden yhden maalin.


title: Nobby Stiles

text: 10. tammikuuta 1960 Stiles teki debyyttinsä Manchester Unitedissa ottelussa Boltonia vastaan. 11 Manchester kauden aikana Stiles oli mukana voittamassa kahta liigamestaruutta (1965 & 1967), Euroopan cupia (nyk. mestarien liiga) 1968, FA Cupia (1963) ja FA Community Shieldia vuosina 1965 ja 1967.


title: Nobby Stiles

text: Pelaajauransa jälkeen Stiles valmensi Prestonia, West Bromwich Albionia ja Manchester Unitedia.


title: Nobby Stiles

text: Vuoden 1966 MM-joukkueessa pelanneet Stiles, Roger Hunt, George Cohen, Ray Wilson ja Alan Ball ristittiin vuonna 2000 Brittiläisen ritarikunnan jäseniksi jalkapalloilun edestä tekemänsä työn vuoksi.


title: Eino Aaltio

text: Eino Abram (E.A.) Aaltio (vuoteen 1906 Andelin, 8. lokakuuta 1889 Keuruu – 3. lokakuuta 1974 Helsinki) oli varatuomari, kansanedustaja, poliitikko ja kotiseutuhistorioitsija.


title: Eino Aaltio

text: E. A. Aaltio syntyi 1889 Keuruulla vanhaan keuruulaiseen Andelinin lukkari- ja pappissukuun. Päästyään ylioppilaaksi Jyväskylän lyseosta 1909 hän ryhtyi aluksi opiskelemaan teologiaa, mutta vaihtoi pian oikeustieteeseen. Oikeustutkinnon Aaltio suoritti 1914 ja toimi sen jälkeen nimismiehenä Lammilla, Koski Hl:ssä, Jyväskylässä ja Keuruulla. 1918 olleessaan Keuruun nimismies hän osallistui sisällissotaan valkoisten joukoissa Keuruun ja Vilppulan seudun taisteluissa. Hänelle myönnettiin varatuomarin arvonimi vuonna 1919. Vuonna 1920 hän toimi Itä-Karjalan väliaikaisen hallinnon lakimiehenä ja sihteerinä. 1920-luvulla Aaltio toimi asianajajana Helsingissä ja Tampereella. Samalla hän toimi mm. Hämeenmaan, Ulkosuomalaislehden ja Tähystäjän päätoimittajana. 1920-luvun lopulla E.A.Aaltio oli Akateemisen Karjala-Seuran aktivisteja ja kuului silloin mm. Urho Kekkosen lähipiiriin. AKS:n vallattua Suomalaisuuden liiton Aaltio toimi liiton pääsihteerinä 1929–30. Maalaisliiton kansanedustajana E.A. Aaltio toimi lyhyen ajan 1929 noustuaan varasijalta eduskuntaan kesken kauden.


title: Eino Aaltio

text: Lempäälässä Aaltio oli perustamassa 1925 Itä-Lempäälän Maamiesseuraa ja Itä-Lempäälän Osuuskassaa (myöhemmin Lempälän-Viialan Osuuspankki).


title: Eino Aaltio

text: 1930 Aaltio muutti Yhdysvaltoihin Suomen konsuliksi Duluthiin Minnesotaan. Siellä hän oli yksi alullepanijoista valkohäntäpeurojen tuomisessa Suomeen vuonna 1935 ja löysi niiden ensimmäiseksi sijoituspaikaksi Laukon kartanon Vesilahdella. Suomeen Aaltio palasi 1939 ja toimi sen jälkeen asianajajana Helsingissä.


title: Eino Aaltio

text: Erityisesti eläkevuosinaan E. A. Aaltio tuli tunnetuksi tuotteliaana kotiseutuhistorioitsijana. Hän oli myös perustamassa Keurusselän Seuraa 1944 ja Lempäälä-Seuraa 1952. Samat pitäjät olivat hänen tutkimustensa pääkohteet, Keuruu hänen omanaan ja Lempäälä hänen vaimonsa Viena s. Sotavallan kotipitäjinä.


title: Jarno Pihlava

text: Jarno Pellervo "Jarppa" Pihlava (s. 14. toukokuuta 1979 Raisio) on suomalainen aktiiviuransa lopettanut uimari. Pihlava edusti Raision Urheilijoita, ja hänen päälajinsa oli rintauinti.


title: Jarno Pihlava

text: Pihlava aloitti uintiuransa 7-vuotiaana. Hän osallistui olympialaisiin Sydneyssä 2000 ja Ateenassa 2004. Hän saavutti pitkän radan EM-kilpailuissa yhden mitalin sekä lyhyellä radalla kaksi MM- ja neljä EM-mitalia.


title: Jarno Pihlava

text: Pihlava valmistui Turun kauppakorkeakoulusta kauppatieteiden maisteriksi vuonna 2007. Hän työskentelee sijoitusjohtajana Turun Seudun Osuuspankissa.


title: Tajakka ja Tabletit

text: Tajakka ja Tabletit oli valkeakoskelainen huumoripopyhtye 70-luvun lopulta 80-luvun lopulle.


title: Banaaniliitin

text:
Banaaniliitin on yksijohtiminen sähköinen liitin, jota käytetään yleisesti väliaikaisissa kytkennöissä. Se on tavallisimmin halkaisijaltaan 4 mm ja noin 25 mm pitkä, vaikkakin käytössä on erikokoisia versioita erikoistarkoituksiin.
Liittimessä on yleensä yksi tai useampia pitkittäissuuntaisia kontaktipintoja, jotka parantavat liitoksen johtavuutta ja estävät liitintä irtoamasta. Varsinkin vanhemman malliset liittimet muistuttavat banaania kontaktiliuskojen kuperuuden ja niiden välisten rakojen ansiosta, joten nimi on todennäköisesti peräisin tästä. Saksalaisen Richard Hirschmann Company:n patentti vuonna 1926.
Usein liittimet ovat myös ketjutettavissa ja saatavana on myös suojaeristettyjä liittimiä.
Yleisimpiä käyttökohteita ovat elektroniikan mittalaitteet, laboratoriolaitteet ja esimerkiksi kaiutinliitännät.


title: Nokia 3310

text: Nokia 3310 on Nokian valmistama matkapuhelin. Puhelinmallia valmistettiin vuosien 2000–2005 välillä. Nokia myi 3310-mallia yhteensä noin 136 miljoonaa kappaletta, millä määrällä se sijoittui yhdenneksitoista "The Telegraph" -lehden syksyn 2013 katsauksessa kaikkien aikojen myydyimmistä matkapuhelimista.


title: Nokia 3310

text: Nokia 3310:stä julkaistiin vuonna 2001 hieman kehittyneempi versio, Nokia 3330. Uusi malli muistutti ulkomuodoltaan 3310-mallia, mutta uutuutena 3330-mallissa oli WAP-ominaisuus. 3310:n varsinaisia seuraajia olivat kuitenkin Nokia 3510 (vuonna 2002) ja värinäytöllinen 3510i (2002). HMD Global julkaisi Nokia 3310:sta vuonna 2017 värinäytöllisen version.


title: Nokia 3310

text: Nokia 3310 on myöhemmin innoittanut lukuisia internet-meemejä. Useat niistä vitsailevat etenkin 3310-mallin kestävyydellä.


title: Viljami

text: Viljami on suomalainen miehen etunimi. Sen kansainvälisiä vastineita ovat mm. Vilhelm, William, Guillaume ja Guillermo. Viljamin nimipäivä on 6. huhtikuuta, jolloin on myös Villen, Vilhelmin, Vilhon, Vilin ja Jamin nimipäivä. Huhtikuuhun 2017 mennessä nimi Viljami on annettu noin 21 200 henkilölle.


title: Heikki Kanninen

text: Heikki Juhani Kanninen (s. 11. tammikuuta 1952 Helsinki) on suomalainen juristi ja korkeimman hallinto-oikeuden jäsen eli hallintoneuvos. Hän on ollut vuodesta 2005 alkaen tehtävästä virkavapaana toimiessaan Luxemburgissa EY:n virkamiestuomioistuimen ja sittemmin Euroopan yhteisöjen ensimmäisen asteen tuomioistuimen tuomarina. Kanninen toimi vuosina 1986–2000 oikeusministeriössä lainsäädäntöneuvoksena, mutta oli kuitenkin vuosina 1993–1995 EFTA-tuomioistuimen apulaiskansliapäällikkönä sekä EY-tuomioistuimen lakimiesavustajana vuosina 1995–1998.


title: Heikki Kanninen

text: Kanninen toimi Tuomioistuinlaitoksen kehittämiskomitean varapuheenjohtajana vuosina 2001–2003. Hän oli turvapaikkalautakunnan jäsen 1991–1996.


title: Heikki Kanninen

text: Kanninen on valmistunut ekonomiksi 1976, oikeustieteen kandidaatiksi 1978 ja oikeustieteen lisensiaatiksi1988.


title: Heikki Kanninen

text: Helmikuussa 2009 Kanninen nimitettiin Euroopan yhteisöjen ensimmäisen asteen tuomioistuimen tuomariksi Virpi Tiilin seuraajaksi. Syyskuun alusta 2010 Kanninen nimitettiin uudelle kuusivuotiselle toimikaudelle.


title: Heikki Kanninen

text: Heikki Kannisen isä oli kenraaliluutnantti Ermei Kanninen.


title: Joutsan Seutu

text: Joutsan Seutu on kaakkoisessa Keski-Suomessa Joutsan seudulla keskiviikkoisin ilmestyvä paikallislehti. Lehden levikki on 5323 (LT 3/2005) ja levikkialueeseen lukeutuvat Joutsan ja Luhangan kunnat. Joutsassa ja Luhangassa peitto on 100 prosenttia. Merkittävä osa levikistä suuntautuu myös pääkaupunkiseudulle seudun entisille asukkaille.


title: Joutsan Seutu

text: Joutsan Seutu on poliittisesti sitoutumaton lehti. Lehden päätoimittaja on ollut vuodesta 2000 alkaen Markku Parkkonen.


title: Joutsan Seutu

text: Raimo "Rami" Nieminen toimi Joutsan Seudun päätoimittajana (1976-2000). Niemisen merkittävin palsta oli pääkirjoituspalstana toiminut "Periaatteessa ja käytännössä".


title: Joutsan Seutu

text: Joutsan Seutu on perustettu vuonna 1971 ja sitä julkaisee Joutsan Seutu Oy. Lehtiyhtiön omistus on noin sadan eri yksityishenkilön ja yhteisön hallussa.


title: Joutsan Seutu

text: Verkkosivut Joutsan Seutu otti käyttöön vuonna 1995 yhtenä Suomen ensimmäisistä paikallislehdistä.


title: Hietasaaren Tanssimajakka

text: Hietasaaren Tanssimajakka oli Oulun Hietasaaressa sijaitseva noin vuonna 1965 avattu tanssilava.


title: Hietasaaren Tanssimajakka

text: Hieta-Viihde Oy:n omistamaan tanssipaikkaan mahtui noin 1 200 tanssijaa. Tanssimajakassa oli noin 600 neliömetrin kokoinen tanssilattia, josta avautui näkymät Tuiraan ja Hartaanselän yli Pikisaareen sekä Kuusisaareen.


title: Hietasaaren Tanssimajakka

text: Tanssipaikka tuhoutui tulipalossa lokakuussa 2010. Aluksi poliisi epäili tulipalon johtuneen sähkölaiteviasta, mutta keväällä 2012 muiden vahingontekojen tutkinnan yhteydessä paljastui, että rakennus oli sytytetty tahallaan. Poliisin mukaan tuhopolton tunnusti nuori mieshenkilö, joka oli palon sytyttäessään alle 15-vuotias.


title: Tarkkuuskivääri

text: Tarkkuuskivääri on kiväärimalli, joka on tarkoitettu tarkkaan ampumiseen pitkien matkojen päähän. Tarkkuuskivääriä käyttävät sekä armeija että poliisi, sekä etenkin poliisin terrorisminvastaiset joukot. Tarkkuuskivääriä käyttää tarkka-ampuja ().


title: Tarkkuuskivääri

text: Tarkkuuskivääri on suunniteltu käytettäväksi maassa maaten mahdollisimman hyvän tarkkuuden saavuttamiseksi. Tarkkuuskivääriin kuuluu yleensä myös jalusta, kuten etujalat eli bipodi, joka myös parantaa ampumatarkkuutta.


title: Tarkkuuskivääri

text: Tarkkuuskiväärin erottaa muista aseista tarkkuuskiväärin tavallista pidemmän piipun, sekä erityisesti makuuasennosta käytettäväksi tarkoitetun tukin sekä lippaan avulla.


title: Tarkkuuskivääri

text: Tarkkuuskivääriin kuuluu tärkeänä osana kiikaritähtäin, joka mahdollistaa kaukana sijaitseviin kohteisiin tähtäämisen. Tähtäinkiikarin avulla saavutetaan jopa 40-kertainen suurennus kohteesta. Valovoimaisia kiikareita käytetään parantamaan osumatarkkuutta hämärässä. Tarkkuuden parannus perustuu maalialueen kuvan suurentamiseen tähtäimen kiikarissa ja kiikarin optiseen valovoimaan, joka perustuu etulinssin kokoon, sen ihmissilmää suurempaan valoa keräävään alaan.


title: Tarkkuuskivääri

text: Tarkkuuskiväärissä voidaan myös käyttää muita tähtäinratkaisuja, kuten punapistetähtäintä.


title: Tarkkuuskivääri

text: Useimmat tarkkuuskiväärit ovat joko pulttilukkoisia tai itselataavia, kaasumännällä toimivia. Kiväärimallin valinta useimmiten vaihtelee käyttötarkoituksen mukaan. Molemmissa toimintaperiaatteissa on sekä etuja että haittoja – ja viime kädessä käytetty ampumatarvikekin vaikuttaa ratkaisevasti esimerkiksi ampumaetäisyyteen ja -tarkkuuteen.


title: Tarkkuuskivääri

text: Pulttilukkoisen tarkkuuskiväärin yleisimmät edut:


title: Tarkkuuskivääri

text: Itselataavan tarkkuuskiväärin edut:


title: Tarkkuuskivääri

text: Tarkkuuskiväärien ampumatarvikkeena käytetyt patruunat vaihtelevat pääasiassa käyttötarkoituksen, aseen kaliiperin, ja valmistusmaan mukaan. Useimmiten tarkkuuskiväärien patruunat ovat erikoisvalmisteisia, nimenomaan pitkille ampumaetäisyyksille tarkoitettuja. Sekä hylsyjen että luotien rakenteiden tulee olla mahdollisimman hyvälaatuisia, sillä ampumaetäisyyden kasvaessa hajonta kasvaa ja läpäisyteho pienenee. Tärkeimmät ampumatarvikkeiden valintakriteerit ovat:Sotilaskäytössä ampumatarvikkeihin liittyvä logistiikka määrää ensisijaisesti patruunoiden tyypin. On tavallista, että tarkka-ampujille taisteluvälinehuollon toimittamat patruunat ovat samoja kuin armeijan muiden yksiköiden yleisesti käyttämät kaliiperit. Sotilaskäytössä ampumatarvikkeet ovat myös jatkuvasti käytännön testauksessa ja ampuma-aseasiantuntijoiden jatkuvan analysoinnin kohteena. Siten viranomaiskäyttöön patruunat valitaan usein sotilaskäyttöön liittyvien kokemusten perusteella.


title: Tarkkuuskivääri

text: Ennen 7,62 x 51 mm NATO -patruunan kehittämistä 1950-luvulla normaalit sotilaskäytössä olleet kaliiperit olivat .30-06 Springfield (Yhdysvallat), .303 British (Yhdistynyt kuningaskunta) ja 7,92 x 57 mm (Saksa). Näistä kaliipereista .30-06 Springfield oli pitkäikäisin ja vielä 1970-luvulla Vietnamin sodassa Yhdysvaltain merijalkaväen palveluskäytössä, vaikka 7,62 x 51 mm NATO oli tarkka-ampujien jo yleisesti käyttämä kaliiperi.


title: Tarkkuuskivääri

text: Nykyään länsimaissa ja erityisesti NATO-maissa 7,62 x 51 mm NATO on sekä viranomais- että sotilaskäytössä yleisin henkilömaaleja vastaan käytetty tarkka-ammuntakaliiperi.


title: Tarkkuuskivääri

text: Trendi on vastaavanlainen muuallakin maailmassa: esimerkiksi Venäjällä on käytössä toinen 7,62 mm kaliiperi, 7,62 x 54 mm R, joka vastaa teholtaan 7,62 x 51 mm NATO:a. Patruunatyyppi on yli satavuotias – se kehitettiin jo vuonna 1891 ja sitä käyttivät venäläisistä tarkkuuskivääreistä Mosin-Nagant 1960-luvulle saakka sekä Dragunov vielä nykyäänkin.


title: Tarkkuuskivääri

text: Koska viranomaiskäytössä patruunoiden valintaa eivät rajoita logistiset ongelmat, muutama siviilikäyttöön valmistettu ampumatarvike on saavuttanut suosiota 1990-luvulla ominaisuuksiensa ansiosta. Erityisesti .300 Winchester Magnum (viereisessä kuvassa toinen vas.) ja .338 Lapua tarjoavat käyttäjälleen paremmat ballistiset ominaisuudet ja pidemmät ampumaetäisyydet kuin 7,62 x 51 mm NATO. Vaikka kumpikin mainituista kaliipereista häviävät tehossa isoille 12,7 mm patruunoille, sekä .300 Winchesterin että .338 Lapuan teho–paino-suhde on tehnyt niistä viranomais- ja siviilikäytössä suositumpia kuin 7,62 x 51 mm NATO.


title: Tarkkuuskivääri

text: Joissakin tarkka-ammuntatehtävissä on tarkoitus vahingoittaa tai tuhota kaukaa vihollisen materiaalia, kuten ajoneuvoja, rakennuksia, rakenteita tai jopa ohjuksia tai pommeja. Tällöin käytössä on useimmiten jokin 12,7 mm kaliiperin ampumatarvikkeista, kuten .50 BMG, Raufoss Mk211, 12,7 x 107 mm tai jopa 14,5 x 114 mm sekä 20 mm. Sotilaskäytössä näiden ampumatarvikkeiden ulkoiset mitat ja paino ovat niin suuria, että ne on käytännöllisempää jakaa yhdessä liikkuvalle tarkka-ampujataistelijaparille.


title: KS Teuta Durrës

text: KS Teuta Durrës on albanialainen jalkapalloseura, joka pelaa kotiottelunsa Niko Dovana -stadionilla Durrësin kaupungissa. Vuonna 1920 perustettu seura on voittanut Albanian mestaruuden kerran, kaudella 1993-94.


title: Marcel Dassault

text: Marcel Dassault, syntyjään Marcel Bloch, (22. tammikuuta 1892 Pariisi – 17. huhtikuuta 1989 Neuilly-sur-Seine) oli ranskalainen lentokonesuunnittelija ja Dassault-lentokonetehtaan perustaja.


title: Marcel Dassault

text: Valmistuttuaan insinööriksi École Supérieure d'Ingénieurs en Électronique et Électrotechniquesta Marcel Bloch värväytyi lokakuussa 1913 Ranskan armeijaan Ilmavoimien teknisiin joukkoihin. Tammikuussa 1914 hän siirtyi Chalais-Meudonin ilmailututkimuskeskukseen, jossa oli useita erilaisia pajoja ilmailun eri aloilta. Hän aloitti Caudron G.3 koneen potkurin parantamisen, joka osoittautui menestykseksi. Hänestä tuli Ranskan neljänneksi suurin potkurivalmistaja.Press information: 100 years, Luku "3. Marcel Dassault during the First World War", s. 1/2.


title: Marcel Dassault

text: Hän pyysi ystäväänsä Henry Potezia liittymään ryhmään. He perustivat Societé d'études aéronautiquen (SEA), joka suunnitteli kaksipaikkaisen lentokoneen korvaamaan Sopwith Scoutin. Koelennot olivat kuitenkin pettymys ja työ lopetettiin. Paranneltu versio SEA IV oli kuitenkin parempi ja Ranskan varusteluhankinnoista vastannut ministeri Louis Loucheur tilasi vuoden 1917 lopulla tuhat SEA IV -lentokonetta. Ensimmäinen tilattu kone rullasi ulos tehtaalta 11. marraskuuta 1918. Tuhannen koneen tilaus peruutettiin ja ainoastaan noin sata rakenteilla ollutta konetta luovutettiin tilaajalle. Seuraavat kymmenen vuotta Marcel Bloch keskittyi muihin asioihin kuin lentokoneiden suunnitteluun ja valmistukseen.Press information: 100 years, Luku "3. Marcel Dassault during the First World War", s. 2/2.


title: Marcel Dassault

text: Palatessaan lentokoneteollisuuteen 1930-luvulla hän keräsi uuden ryhmän, joka valmisti joukon lentokoneita metallirunkoisesta MB.60 postikoneesta MB.200 ja MB.210 pommikoneeseen. Hän perusti Société des Avions Marcel Bloch -nimisen yhtiön lentokoneiden valmistamiseksi. Yhtiö kansallistettiin 1936, jolloin hän perusti uuden yrityksen Société anonyme des avions Marcel Bloch (SAAMB) suunnittelemaan lentokoneita kansalliselle lentokoneteollisuudelle.Press information: 100 years, Luku "5. Dassault Aviation: from the dawn of aviation to the present", s. 1/3.


title: Marcel Dassault

text: Saksan vallattua Ranskan sekä mudostettua Vichyn hallinnon vuonna 1940 Marcel Bloch kieltäytyi yhteistoiminnasta miehittäjien ja heidän tukijoidensa kanssa. Vichyn hallinto vangitsi Blochin ja myöhemmin hänet siirrettiin Buchenwaldin keskitysleirille. Huhtikuussa 1945 palattuaan Ranskaan hän jatkoi lentokoneteollisuudessa.


title: Marcel Dassault

text: Osakkeenomistajien päätöksellä 10. marraskuuta 1945 perustettiin uusi yhtiö, joka sai nimen Société des Avions Marcel Bloch. Vuonna 1949 Bloch vaihtoi sukunimensä Dassault’ksi. Nimi juontaa hänen veljestään, kenraali Darius Paul Blochista (1882–1969), joka Ranskan vastarintaliikkeen eräänä johtajana käytti salanimeä ”Chardasso”, joka on johdettu ranskan kielen termistä "char d'assaut", suomeksi panssarivaunu. Sodan jälkeen Dassault perusti Dassault-lentokonetehtaan. Hänen pojastaan Serge Dassault’sta tuli yrityksen johtaja.


title: Marcel Dassault

text: Marcel Dassault on haudattu Cimetière de Passyn hautausmaalle Pariisiin. Hän oli syntyjään juutalainen, mutta uskonnoltaan roomalaiskatolinen. Hänen veljensä Darius Paul Bloch otti toisen maailmansodan jälkeen myös sukunimekseen Dassault.


title: Ritva Santavuori

text: Ritva Anja Irmeli Santavuori (o.s. Lehtinen, s. 8. kesäkuuta 1932 Viipuri) työskenteli Helsingissä kaupunginviskaalina eli syyttäjänä vuosina 1974–1996. Hän toimi muun muassa huumerikossyyttäjänä ja osastopäällikkönä.


title: Ritva Santavuori

text: Tuota ennen hän työskenteli keskusrikospoliisissa mm. toimistopäällikkönä. Hän on koulutukseltaan oikeustieteen kandidaatti, valmistunut 1968. Santavuori on suomalaisen syyttäjäkoulutuksen pioneereja: hän toimi vuosina 1978–1979 oikeuskanslerinviraston syyttäjien koulutustyöryhmän puheenjohtajana ja syyttäjäkurssien johtajana 1979–1980. Hän on toiminut Iltalehden kolumnistina ja vakiovieraana Ykkösen aamu-tv:n jokaperjantaisessa Jälkiviisaat-osiossa.


title: Ritva Santavuori

text: Ritva Santavuori oli syyttäjänä useissa aikanaan huomiota herättäneissä jutuissa: Dolorex-juttu, Jollaksen palkkamurhajuttu ja Myllypuron lapsisurmat.


title: Ritva Santavuori

text: 1. helmikuuta 2008 Julkisen sanan neuvosto antoi päätöksen, jossa moitittiin Santavuoren puheita "Jälkiviisaat"-ohjelmassa 11. tammikuuta. Santavuori sanoi ohjelmassa Barack Obaman isoäitiä rumaksi ja arveli, että tällä on jäljellä ”negridisia” piirteitä, kuten gorillamainen nenä; Santavuoren mielestä isoäidin kuvia levitettiin medioissa Obaman vaalikampanjan vaikeuttamiseksi. JSN:n mukaan puheenvuorossa tuotiin esiin etninen alkuperä halventavassa merkityksessä. Vastuu tapauksesta kuului neuvoston mukaan Yleisradiolle. Santavuori pahoitteli kommenttejaan myöhemmin. 4. helmikuuta kerrottiin, ettei Santavuori jatka aamutelevisiossa.


title: Ritva Santavuori

text: Santavuoren ensimmäinen puoliso oli sellotaitaiteilija Esko Valsta 1952–1954. Toisen avioliiton hän solmi Usko Santavuoren kanssa 1955. Heillä on kaksi lasta, Heikki Kustaa (1956) ja Mikko Usko Juhani (s. 1958).


title: 3. divisioona (jatkosota)

text: 3. divisioona oli jatkosodan alussa Pohjois-Pohjanmaan sotilasläänin, johon kuuluivat Oulun ja Raahen suojeluskuntapiirit, perustama Suomen armeijan divisioona. Se liitettiin III armeijakuntaan ja osallistui Operaatio Hopeakettuun ja eteni Uhtualle ja Kiestinkiin. Neuvostoliiton suurhyökkäyksen aikana 3. divisioona siirrettiin Karjalankannakselle, jossa se osallistui taisteluihin VT- sekä VKT-linjalla.


title: 3. divisioona (jatkosota)

text: 3. divisioonan joukkojen perustamisesta vastasi Pohjois-Pohjanmaan sotilaslääni lukuun ottamatta niitä joukkoja, jotka kuuluivat välirauhan ajan 11. prikaatin perustamisvastuulle.


title: 3. divisioona (jatkosota)

text: Välirauhan ajan 11. prikaati oli määrätty saatettavaksi sodanajan vahvuuteen jo 10. kesäkuuta 1941 silloisen V armeijakunnan käskyllä. 11. prikaati perusti palveluksessa olleista varusmiehistä Jalkaväkirykmenttien 11 ja 53 I pataljoonat sekä pääosan Kenttätykistörykmentti 16:n I ja II patteristoista.


title: 3. divisioona (jatkosota)

text: Oulun suojeluskuntapiiri perusti Jalkaväkirykmentti 11:n II pataljoonan, loput Jalkaväkirykmentti 53:sta ja Kenttätykistörykmentti 16:sta sekä Pioneeripataljoona 34:n ja Viestipataljoona 31:n. Raahen suojeluskuntapiiri perusti Jalkaväkirykmentti 11:n III Pataljoonan, Jalkaväkirykmentti 32:n ja Kevyt osasto 5:n.


title: 3. divisioona (jatkosota)

text: 3. divisioonan kokoonpanosta puuttui Raskas kenttätykistöpatteristo ja lisäksi perustettiin huollon osia sekä eräitä pienempiä yksiköitä kuten 263. ilmatorjuntakonekiväärikomppania.


title: 3. divisioona (jatkosota)

text: Katso myös jatkosodan divisioonan määrävahvuudetPerustamisen jälkeen divisioonaan kuuluivat mm. seuraavat yksiköt:


title: 3. divisioona (jatkosota)

text: Yhtymien Päämajalle tekemien määräaikaisilmoitusten mukaan 3. divisioonan kokonaistappiot sodan aikana olivat kaatuneina, haavoittuneina ja kadonneina yhteensä 10 036 miestä.


title: Allan Rosas

text: Allan Viktor Johnsson Rosas (s. 6. toukokuuta 1948 Turku) on suomalainen oikeustieteen tohtori ja Euroopan unionin tuomioistuimen jäsen vuodesta 2002.


title: Allan Rosas

text: Rosas valmistui oikeustieteen kandidaatiksi 1969 ja lisensiaatiksi 1971. Hän väitteli tohtoriksi Turun yliopistossa 1977.


title: Allan Rosas

text: Rosas työskenteli Turun yliopiston julkisoikeuden apulaisprofessorina 1978–1981 ja Åbo Akademin valtio-oikeuden ja kansainvälisen oikeuden professorina 1981–1996. Hän oli Åbo Akademin ihmisoikeusinstituutin johtaja 1985–1995.


title: Allan Rosas

text: Vuosina 1995–2001 Rosas oli Euroopan komission oikeudellinen pääneuvonantaja ja 2001–2002 EU:n oikeudellisen yksikön varapääjohtaja, kunnes nimitettiin nykyiseen virkaansa.


title: Kärpänen (Lahti)

text: Kärpänen on Lahden kaupungin lounainen kaupunginosa. Kärpäsen alue sijaitsee Salpausselkää pitkin nousevan Kärpäsenmäen päällä, sen eteläisessä rinteessä sekä rinteen alla. Kärpäsessä on peruskoulu, kirjasto sekä Oululaisen tehdas. Hämeenlinnantie nousee ylös Kärpäsenmäkeä, ja jatkuu myöhemmin valtatie 12:na.


title: Kärpänen (Lahti)

text: Ratahallintokeskuksen, Hollolan kunnan, Lahden kaupungin ja Nastolan kunnan teettämän Lahden kaupunkiseudun rataympäristöselvityksen (2004) perusteella Kärpäsenmäen pientaloalue on yksi Lahden kaupunkiseudun kulttuurihistoriallisesti merkittävistä kohteista.


title: Kärpänen (Lahti)

text: Valtatie 12:n varrella ehkä näkyvin maamerkki on Kärpäsenmäellä oleva Oululaisen leipomon korkeat betoniset viljasiilot. Kärpäsen mäen länsipuolella alue jatkuu Metsäkankaana. Kärpäsenmäellä sijaitsevat myös Lahden läntinen hautausmaa siunauskappeleineen sekä Lahden vanha ravirata.


title: Kärpänen (Lahti)

text: Kärpäsenmäki on saanut nimensä siitä että autonomian aikana siellä oli venäläisten kasakoiden hevostallit ja näin ollen myös hevosenlantaa ja kärpäsiä. Samaa perua on vieressä sijaitsevan Kasakkamäen nimi.


title: Salome

text: Salome (noin 14 jaa. – vuosien 62–71 jaa. välisenä aikana) oli Juudean kuninkaan Herodes Antipaksen tytärpuoli. Hänen nimeään ei mainita Raamatussa, vaan nimi Salome (tai Salomé) on annettu hänelle historioitsija Josephuksen kirjassa "Juutalaisten muinaisajat" ("Antiquities of the Jews"). Tunnetuin Salomeen liittyvä tarina liittyy Johannes Kastajan kuolemaan.


title: Salome

text: Raamatun mukaan Johannes Kastajan kuolema tapahtui seuraavasti:


title: Delegointi

text: Delegointi tarkoittaa jonkin suoritettavan asian siirtämistä toiselle henkilölle, yleensä alaisilleen, esimerkiksi työpaikalla arvoasteikossa alemmille työntekijöille. Se kuvastaa yleensä määräysvaltaa ja vastuunsiirtämistä tietyissä tehtävissä toiselle henkilölle. Delegoinnissa annetaan alaisille osa päätöksenteon vastuuta. Oikein suoritettuna delegointi ei tarkoita vastuunpakoilua. Delegoinnin hyödylliseen toteuttamiseen tarvitaan myös koordinointia, jotta delegoidut työt eivät olisi päällekkäisiä tai jättäisi tekemättömiä töitä.


title: Kopio

text: Kopio on kohde tai asia jonka tarkoitus on muistuttaa suuresti jotain toista kohdetta tai asiaa. Identtinen kopio on alkuperäiseen kohteeseen verrattuna täysin samanlainen.


title: Kopio

text: Ennen kopiointiteknologian kehittymistä kaikki asiakirjat oli kopioitava käsin, millä vältettiin tiedon häviäminen paperin hajotessa. Nykyään digitaalisessa tietoyhteiskunnassa tieto ei enää samalla tavalla katoa, vaan sen voi kopioida hetkessä paikasta toiseen. Kopiointi on siten helpompaa ja nopeampaa, sen ansiosta tieto säilyy ja leviää tehokkaammin.


title: Kopio

text: Geneettistä kopioimista sanotaan kloonaamiseksi. Tällöin eliögeenejä kopioidaan, josta luodaan toinen eliö joka on geneettisesti identtinen.


title: Yipsi Moreno

text: Yipsi Moreno (s. 19. marraskuuta 1980 Camagüey, Kuuba) on kuubalainen moukarinheittäjä.


title: Yipsi Moreno

text: Moreno aloitti yleisurheiluharjoittelun Cerro Pelado -urheilukoulussa ja muutti kotoaan 11-vuotiaana. 14-vuotiaana hän aloitti moukarinheiton harjoittelun ja voitti nuorten Pan-Amerikan kisat vuonna 1997. Seuraavana vuonna hän oli neljäs yleisurheilun nuorten MM-kisoissa Annecyssä. Moreno heitti 29. toukokuuta 1999 nuorten maailmanennätyksen 66,34. Hän sijoittui samana vuonna toiseksi Pan-Amerikan kisoissa ja osallistui Sevillan MM-kisoihin, jossa oli loppukilpailussa kahdeksastoista. Hän sijoittui Sydneyn olympialaisissa neljänneksi tuloksella 68,33 ja voitti maailmanmestaruuden Edmontonin MM-kisoissa 2001 heitettyään ennätyksensä 70,65. Saman vuoden universiadeissa hän oli toinen. 2002 hän heitti toiseksi yleisurheilun maailmancupissa ja uusi maailmanmestaruutensa Pariisin MM-kisoissa 2003 tuloksellaan 73,33. Hän voitti samana vuonna Pan-Amerikan kisat ja voitti loppukaudesta tuloksella 73,42. Hänet valittiin samana vuonna Kuubassa vuoden urheilijaksi.


title: Yipsi Moreno

text: Moreno voitti olympiahopeaa Ateenan olympialaisissa tuloksella 73,36 häviten Venäjän Olga Kuzenkovalle. Vuonna 2005 hän kärsi jalkavammasta, mutta sijoittui siitä huolimatta alun perin toiseksi Helsingin MM-kisoissa. Kilpailun voitti alun perin Olga Kuzenkova, mutta hänen suorituksensa hylättiin vuonna 2013 dopingin käytön vuoksi ja Moreno nousi voittajaksi. Kauden 2005 lopussa hän voitti tuloksellaan 74,75. 2006 hän oli kolmas sekä sekä yleisurheilun maailmancupissa. Vuonna 2007 hän saavutti Osakan MM-kisoissa hopeaa, Pan-Amerikan kisoissa kultaa ja voiton. Pekingin olympialaisissa 2008 Moreno sijoittui alun perin toiseksi, mutta nousi myöhemmin voittajaksi kun Aksana Mjankova hylättiin dopingin takia vuonna 2016. Vuoden 2008 Moreno voitti tuloksella 74,09.


title: Yipsi Moreno

text: Moreno sijoittui kolmanneksi maanosien cupissa 2010. Daegun MM-kilpailuissa 2011 hän sijoittui neljänneksi tuloksella 74,48. Saman vuoden Pan-Amerikan kisoissa hän voitti kultaa tuloksella 75,62. Lontoon olympialaisissa 2012 hän sijoittui kuudenneksi tuloksella 74,60. Hän oli kuudes myös Moskovan MM-kilpailuissa 2013.


title: Yipsi Moreno

text: Morenon ennätys on 76,62, minkä hän heitti 9. syyskuuta 2008 Zagrebissa. Hän lopetti uransa kauden 2014 jälkeen.


title: Nivelles-Baulers

text: Nivelles-Baulers oli moottorirata lähellä Brysseliä, Belgiassa. Siellä ajettiin Formula ykkösten Belgian Grand Prix vuosina 1972 ja 1974. Rata suunniteltiin turvalliseksi vaihtoehdoksi Span radalle, mutta joidenkin mielestä se oli liiankin turvallinen. Siellä oli laajat turva-alueet ja se oli liian tasainen. Katsojat vierastivat rataa, sillä katsomot olivat liian kaukana tapahtumista.


title: Nivelles-Baulers

text: Rata ajautui taloudellisiin ongelmiin jo sen alkuvaiheissa. Järjestäjä meni konkurssiin 1974. Vuodeksi 1976 radalle yritettiin saada Formula 1 -kisa, mutta se ei toteutunut öljysoran huonon kunnon takia. 1980 rata tuli liian vaaralliseksi autoille. Moottoripyörillä ajettiin kuitenkin vielä 1981 asti, kunnes rata vihdoin suljettiin. 1990-luvun loppupuolella purettiin varikkorakennukset ja 2000-luvun alussa paikalle rakennettiin teollisuusalue.


title: Baptism

text: Baptism on suomalainen black metal -yhtye, joka on perustettu vuonna 1998 Ylöjärvellä ja myöhemmin siirtynyt Kuopion kautta Tampereelle. Yhtyeeseen kuuluu yksi vakituinen jäsen, Kommander Lord Sargofagian. Yhtyeen nimi tarkoittaa suomeksi kastetta.


title: Baptism

text: Kommander Lord Sargofagian ja rumpali Demonium perustivat Baptismin Ylöjärvellä vuonna 1998 . Kesällä 1998 nauhoitettiin ensimmäinen demo, joka oli nimeltään "Satanic Rituals". Se sai vain pienen levityksen omakustannuksen takia. Myöhemmin samana vuonna yhtye jäädytettiin, koska jäsenillä oli muita projekteja hoidettavinaan. Lähes kaksi vuotta sen jälkeen yhtye aloitti toisen demon, nimeltään "Sons of Ruin & Terror", työstämisen. Levy-yhtiö Warmoon Records julkaisi sen myöhemmin 111:een kappaleeseen rajoitettuna. "Sons of Ruin & Terror" sai huomiota osakseen ja potkaisi kehitystyötä eteenpäin. Se myös myöhemmin johti levytyssopimukseen Northern Heritagen kanssa.


title: Baptism

text: Slaughterer liittyi yhtyeeseen soittamaan bassoa Molestor Kadotuksen tilalle syksyllä vuonna 2001. Debyyttialbumi, "The Beherial Midnight", nauhoitettiin Helmikuussa 2002 Boneyard Studiolla Lappeenrannassa. Levy julkaistiin 1000 kappaleen painoksena 12. kesäkuuta ja sen LP-versio 500 kappaleen painoksena. "The Beherial Midnight" julkaistiin myös uudelleen vuonna 2005, tällöin vain C-kasetteina ja uudelleenjulkaisu oli rajattu vain 150:een painokseen. Valikoima kasvoi myöhemmin CD/LP:llä nimeltään "Wisdom and Hate", jonka Northern Heritage julkaisi. Albumi oli rajattu mini-CD-version 666:een painokseen ja LP-levyn 300:een painokseen. Kappale "Eliterian Legion" sisältyi vain LP-version kappalelistaan.


title: Baptism

text:
1. elokuuta 2004 tuli ulos seuraava EP, "Black Ceremony", joka sisälsi 2 kappaletta ja oli rajoitettu vain 400:n 7 tuuman vinyylilevyyn. Breath of Pestilence julkaisi "A Journey
Through Death's Chambers" -bonuskappaleen sisältäneen C-kasetti-version, joka rajattiin vain 150:een painokseen, albumista vuonna 2005.


title: Baptism

text: 26. huhtikuuta 2005 Baptism alkoi työstää seuraavaa kokopitkäänsä, "Morbid Wings of Sathanasia", minkä niin ikään Northern Heritage julkaisi 2. kesäkuuta 2005, myöhemmin kyseinen levy julkaistiin 500 LP-painokseen rajoitettuna eränä uudelleen vuonna 2006.


title: Baptism

text: 26. lokakuuta 2006 Northern Heritage julkaisi minialbumin nimeltään "Evil Mysteries". Kyseistä levyä on saatavilla vain 10 tuuman vinyylilevyinä. Albumi sisälsi myös yhtyeen ensimmäisen suomeksi lauletun kappaleen, "Azazelin tähti".


title: Baptism

text: Yhtyeen kolmas kokopitkä, "Grim Arts of Melancholy", julkaistiin 4. helmikuuta vuonna 2008, julkaisijana edelleen toimi Northern Heritage.


title: Baptism

text: Useiden seikkojen jälkeen Slaughterer & Demonium eivät kuulu enää yhtyeeseen, joten Kommander Lord Sargofagian soittaa siinä yksin vaihtelevia livesoittajia lukuun ottamatta.


title: Quadra 900

text: Macintosh Quadra 900 on Apple Computerin 21. lokakuuta 1991 julkaisema, Macintosh Quadra -sarjan tietokone. Quadra 900 julkaistiin yhdessä Quadra 700 -mallin kanssa. Vuonna 1992 malli päivitettiin ja sitä alettiin myydä nimellä Quadra 950. Quadra 900 :n tuotanto lakkautettiin 18. toukokuuta 1992.


title: Quadra 900

text: Quadra 900 oli rinnakkaismallinsa 700:n kanssa ensimmäinen Macintosh, jossa oli vakiona Ethernet-liitäntä. Porttina käytettiin AAUI-liitäntää. Suuri, tornimallinen kotelo ja viisi NuBus-korttipaikkaa mahdollistivat helpon laajennettavuuden. 303 watin virtalähde pystyi pyörittämään kahta 25 W:n ja kolmea 15 W:n NuBus-lisälaitetta. 16 SIMM-paikkaa oli enemmän kuin tarpeeksi kaikenlaiseen käyttöön.


title: PERI-R 17

text: PERI-R 17 on Rheinmetall Defence Electronics:n valmistama vakautettu vaunun johtajan tähtäinperiskooppi Leopard 2 -taistelupanssarivaunussa. Laite on sijoitettu vaunun tornin päälle, johtajan luukun etupuolelle, ja sillä on oma vakain joka käynnistyy heti kun virta kytketään vaunun torniin. (vrt: tykin ja päätähtäimen vakain kytkeytyy vasta erillisestä kytkimestä, joka voidaan kääntää päälle vasta virtojen ollessa kytkettynä)


title: PERI-R 17

text: PERI on johtajan yksi tärkeimmistä tähystyslaitteista Leopard 2 -panssarivaunussa. Tähystys tapahtuu sähköisesti vaunun sisällä olevilla laitteilla, joihin kuuluu mm. ohjainsauva jolla tähtäintä ohjataan, sekä johtajan okulaari, josta tähtäimen kuvan seuranta tapahtuu. Tähtäin on vakautettu, mikä käytännössä tarkoittaa sitä, ettei vaunun liike tai tärinä vaikuta tähtäimen suuntaan eikä sen kuvaan.


title: PERI-R 17

text: Tähtäimen suurennoksen voi valita sähköisestä kytkimestä, valittavissa on kaksi vaihtoehtoa: kaksinkertainen ja kahdeksankertainen suurennos. Tähtäin pyörii täydet 360 astetta sivuttain, mahdollistaen tähystyksen kaikkiin suuntiin. Tähtäimen läpi katsottaessa näkyy asteikko, joka ilmoittaa PERI:n asennon suhteessa torniin. Tähtäimen keskellä näkyy ampumiseen tarkoitettu tähtäinristikko. Tähtäin on lasersuodatettu, eli vihollisen käyttämät etäisyyden mittaamiseen tarkoitetut lasersäteet eivät häikäise johtajan silmiä.


title: PERI-R 17

text: PERI ei ole pelkkä tähystämiseen tarkoitettu periskooppi. Sitä voidaan käyttää sekä maalin havaitsemiseen, osoittamiseen että tuhoamiseen.


title: PERI-R 17

text: Maalinosoitus tapahtuu johtajan ohjainsauvan avulla. Sauvassa oleva kytkimellä voidaan valita jompikumpi seuraavista vaihtoehdoista:


title: PERI-R 17

text: Tulitoiminta on mahdollista suorittaa myös käyttämällä PERI:ä. Tämä käy hyödylliseksi silloin, jos ampuja haavoittuu tai kuolee vaunun saadessa osuman, tai ampujan laitteisto kärsii niin mittavia vahinkoja, ettei kykene enää jatkamaan ampumista. PERI:n käyttäminen muuten ei ole järkevää, sillä johtajan ohjainsauva ei ole niin helppokäyttöinen ja tarkka kuin ampujan suuntauslaite, eikä automaattinen ennakko ole käytössä. Ohilaukauksen riski on tällöin suurempi. Jos johtaja päättää kuitenkin ampua laukauksen maaliin itse, on hänellä siihen kaksi vaihtoehtoa:


title: PERI-R 17

text: Mikäli johtaja haluaa tornin "kaapattuaan" vapauttaa sen takaisin ampujan hallintaan, tai PERI:n seuratessa ampujan tähtäintä lopettaa toiminnon, on johtajan kahvassa erillinen nappi tätä varten. Nappia painamalla järjestelmä palautuu alkuperäiseen tilaansa. Myös ohjaimesta irti päästäminen suorittaa saman toiminnon, sillä sen kyljessä on ns. kuolleen miehen kytkin, joka on oltava painettuna jotta ohjainsauva toimii.


title: PERI-R 17

text: Mikäli PERI:n lasi kastuu tai likaantuu, voi johtaja sähköisestä kytkimestä käynnistää pyyhkimen tai pesutoiminnon joka toimii kuten auton tuulilasin pesulaite.


title: PERI-R 17

text: Tähtäimen tähystysnopeutta voidaan säätää erillisestä kytkimestä. Mikäli nappia ei paineta, liikkuu tähtäin normaalia nopeuttaan. Nappia painamalla voi tähtäimen saada joko liikkumaan nopeasti, tai kääntämällä kytkimen toiseen suuntaan (johon se myös lukittuu, ellei sitä paina pois päältä) tähtäimen saa jatkamaan liikkumistaan sivusuunnassa valitulla nopeudella, ellei sitä nollata. Johtajan suuntauskahvan painamisvoima määrittää nopeuden hienosäädön: hellästi painaen tähtäin liikkuu hitaasti, kovaa painaen se taas liikkuu nopeammin.


title: PERI-R 17

text: Auringon paistaessa voi johtaja kytkimestä painamalla kääntää tähtäimen eteen häikäisysuojan, joka toimii samaan tapaan kuin aurinkolasit. Toisesta vastaavasta kytkimestä painamalla esiin kääntyy vahvempi häikäisysuoja, joka on kuin hitsaajan suojanaamari. Se on suunniteltu käytettäväksi silloin, kun aiotaan käyttää ensi-iskuna ydinasetta, jonka jälkeen maajoukot aloittavat hyökkäyksensä.


title: PERI-R 17

text: Panssarivaunuissa Leopard 2A5 ja -2A6 on uudempi versio PERI:stä, jossa on oma lämpökamera. Tähtäin on sijoitettu johtajan luukun taakse, ja sitä on hieman korotettu.


title: Kommander Lord Sargofagian

text: Kommander Lord Sargofagian (oik. Ossi Mäkinen) on suomalainen black metal -muusikko, joka on tunnettu suomalaisista black metal -yhtyeistä Baptism, Black Death Ritual, Calvarium, Horna, Ravine, Behexen, Satanic Warmaster, Trotzreich, Uncreation's Dawn, Valonsurma ja Ymir, joista Baptism on tällä hetkellä hänen pääyhtyeensä. Hän soittaa useita instrumentteja vaihtelevasti eri yhtyeissä.


title: Kommander Lord Sargofagian

text: Albumit, joita tekemässä tahi tuottamassa Sargofagian on ollut osallisena (kokopitkät ja EP:t).


title: Quadra 800

text: Macintosh Quadra 800 on Apple Computerin 10. helmikuuta 1993 julkaisema Macintosh Quadra -mallistoon kuuluva tietokone. Samaa laitetta myytiin myöhemmin eri ohjelmistolla Apple Workgroup Server 80 -palvelimena. Quadra 800 julkaistiin yhdessä ensimmäisten Macintosh Centris -mallien kanssa ja se korvasi aiemman Quadra 700 -tietokoneen. Aiemmin julkaistuun Quadra 950 :een verrattuna Quadra 800 sisälsi lähes saman laitteiston ja maksoi puolet vähemmän. Quadra 800 :n kotelon suunnittelua pidettiin kuitenkin epäonnistuneena ja vanhempi 950-malli menestyi 800:n julkaisun jälkeenkin.


title: Quadra 800

text: Heinäkuussa 1993 Quadra 800 :n rinnalle julkaistiin multimediakäyttöön suunniteltu Quadra 840AV. Power Macintoshit korvasivat Quadrat seuraavana vuonna ja Quadra 800 :n tuotanto lakkautettiin 14. maaliskuuta 1994.


title: Quadra 840AV

text:
Macintosh Quadra 840AV on Apple Computerin 29. kesäkuuta 1993 julkaisema Macintosh Quadra -sarjan tietokone. Yhdessä Centris 660AV :n kanssa julkaistu Quadra 840AV oli suunniteltu erityisesti videotyöskentelyyn ja laitteet sisälsivät digitaalisen signaaliprosessorin ja videon sisään- ja ulostuloliitännät. Quadra 840AV:n tuotanto lakkautettiin 18. heinäkuuta 1994 ilman seuraajamallia. Myöhemmät AV-versiot Power Macintosh 8100 vastasivat lähinnä Quadra 840AV:n kokoonpanoa.
Julkaisunsa aikaan Quadra 840AV oli tehokkain Macintosh-tietokone. 40 MHz:n Motorola 68040 -suorittimella ja 4 Mt:n keskusmuistilla (60 ns 72-pin SIMM) varustettuna Quadra 840AV jäi myös tehokkaimmaksi 68k-sarjan Macintosh-koneeksi, sillä myöhemmät mallit käyttivät jo PowerPC-suorittimia. 66 MHz:n AT&T:n digitaalinen signaaliprosessori antoi lisätehoa äänen ja kuvankäsittelyyn. Quadra 840AV käytti Quadra 800 :n koteloa, mutta komponenttien asettelussa oli eroja: PDS-liitännän tilalla oli toinen ADB-liitäntä ja uusi GeoPort-portti. Laitteen mukana toimitettiin System 7.1-käyttöjärjestelmä.


title: Vihreät Naiset

text: Vihreät Naiset ry on Vihreän liiton naisjärjestö. Yhdistyksen puheenjohtajana on marraskuusta 2017 lähtien toiminut kansanedustaja Emma Kari.


title: Vihreät Naiset

text: Vihreiden naisten toimisto sijaitsee Vihreiden puoluetoimiston tiloissa Helsingin Punavuoressa.


title: Vihreät Naiset

text: Vihreät Naiset ry on vaikutuskanava naisille, jotka tuntevat vastuuta elinympäristömme säilymisestä ja haluavat kehittää yhteiskuntaa tasa-arvoisemmaksi.


title: Vihreät Naiset

text: Vihreiden Naisten tavoitteena on feministinen, vihreä ja sosiaalisesti oikeudenmukainen yhteiskunta, jossa kaikki ihmiset osallistuvat aktiivisesti paremman elinympäristön rakentamiseen. Vihreän tasa-arvon Suomessa kaikilla sukupuolilla, kaikilla sukupolvilla ja kaikkiin kulttuureihin kuuluvilla ihmisillä on parhaat mahdolliset edellytykset onnelliseen elämään.


title: Vihreät Naiset

text: Yhdistyksen tarkoituksena on luoda yhteyksiä vihreästi ajattelevien naisten välille sekä edistää ja rohkaista naisen yhteiskunnallista ja poliittista toimintaa alueellisesti, kansallisesti ja kansainvälisesti.


title: Vihreät Naiset

text: Valtakunnallisella yhdistyksellä on 15 piirijärjestöä, jotka toimivat aktiivisesti järjestäen tapahtumia ja julkaisten kannanottoja.


title: Vihreät Naiset

text: Vihreät Naiset on mukana Suomen UN Womenin, Naisjärjestöjen keskusliiton ja Naisjärjestöt Yhteistyössä NYTKIS ry:n toiminnassa. Lisäksi yhdistyksellä on kansainvälistä toimintaa Euroopan Vihreiden kanssa.


title: Processor Direct Slot

text: Processor Direct Slot (PDS) oli Apple Computerin kehittämä tekniikka, jolla Macintosh-tietokoneisiin saatiin edullinen mahdollisuus laajennettavuuteen. PDS mahdollisti yhden lisälaitteen liittämisen Macintoshiin. Tavallisesti laitteiden toimiminen oli kiinni suoritintyypistä, jolloin Motorola 68030 -suorittimelle suunnitellut PDS-oheislaitteet eivät välttämättä toimineet Motorola 68040-suorittimella varustetuissa tietokoneissa. Teknisten kompromissien ansiosta PDS-liitäntä oli edullinen rakentaa ja se vei vähän fyysistä tilaa tietokoneen kotelossa.


title: Processor Direct Slot

text: PDS toimi osittain myöhemmin kehitetyn AGP-väylän tavoin. PDS-portteja saattoi olla tietokoneessa vain yksi kappale, sillä portissa ei ollut normaalien väyläliitäntöjen tavoin mekanismia monien lisälaitteiden erottamiseen toisistaan. Mekanismi suoritinajan varaamiseen puuttui myös, jonka vuoksi PDS-lisälaite keskusteli järjestelmän kanssa tavallisesti vain lähettämällä signaalejaan suoraan suorittimelle.


title: Processor Direct Slot

text: Macintosh LC:n alun perin Motorola 68020 -suorittimelle suunniteltu PDS-väylä oli poikkeus suoritinriippuvaisten PDS-väylien joukossa. LC:n päivitetyissä versioissa lisälaitteet toimivat päivitetyilläkin suorittimilla (68030, 68040, PowerPC).


title: Quadra 650

text: Macintosh Quadra 650 ja Macintosh Centris 650 ovat Apple Computerin julkaisemia Macintosh-sarjan tietokoneita. Apple julkaisi Centris 650:n osaksi Macintosh Centris -sarjaa 10. helmikuuta 1993 yhdessä Centris 610:n kanssa. Uusien tietokoneiden piti avata uusi, keskihintainen Centris-mallisto, mutta tuotevalikoima osoittautui hämmentävän monimutkaiseksi. Lokakuussa 1993 Centris 650:n suoritin päivitettiin 25 MHz:stä 33 MHz:iin ja sen nimi muutettiin Quadra 650:ksi, jolloin siitä tuli osa Macintosh Quadra -sarjaa. Quadra 650 lakkautettiin 12. syyskuuta 1994.


title: Quadra 650

text: Centris 650 oli saatavilla kahdella kokoonpanolla: 4 Mt:n keskusmuistilla ja liukuluvuttomalla Motorola 68LC040 -suorittimella ja 8 Mt:n muistilla Motorola 68040 -suorittimella varustettuna. Quadra 650:stä oli myös 4 Mt:n ja 8 Mt:n variaatiot, joissa molemmissa oli 68040-suoritin sekä Ethernet. Järjestelmien mukana toimitettiin System 7.1, myöhemmin Mac OS 8.1 -käyttöjärjestelmä.


title: Pacuvius

text: Marcus Pacuvius (220 eaa., Brundisium – n. 130 eaa., Tarentum) oli roomalainen tragediakirjailija. Hän oli myös taidemaalari ja säveltäjä. Hänen tuotantoaan on säilynyt vain fragmentaarisesti.


title: Quadra 630

text: Macintosh Quadra 630 on Apple Computerin 15. heinäkuuta 1994 julkaisema Macintosh Quadra-malliston tietokone. Laitteesta oli saatavilla useita versioita ja sitä myytiin myös nimillä Macintosh LC 630 (oppilaitoksille) ja Macintosh Performa 630 (kotitalouksille). Quadra 630 oli tuotannossa 5. lokakuuta 1995 saakka.


title: Quadra 630

text: Quadra 630:ssä oli ensimmäistä kertaa IDE-väylä kiintolevyn liittämistä varten. Kalliimpaa SCSI-liitäntää käytettiin edelleen CD-ROMin kytkemiseen, mutta SCSI-ohjain oli vanhentunutta mallia. Malleissa oli pääsääntöisesti 4 Mt:n keskusmuisti, 250 Mt:n kiintolevy ja CD-ROM-asema.